qundao/data-zh-poetry huggingface dataset:
英气歌
作者：郭谏臣
朝代：明

男儿挺生天地间，英雄激烈如邱山。养育成就在磨砺，间关百折胡厚颜。巾帼之遗不足耻，绿林之辈不足死。会须一忍在万全，方是英雄好男子。君不见应侯昔为魏相客，青蝇白璧遭谗贼。拉胁折齿佯死馀，使车猥载来秦国。立谈勇略万乘倾，相权赫赫诸侯惊。仇人亡命终授首，故人聊惜绨袍情。又不见王孙昔日未遇时，淮阴年少争相欺。俛首俯伏出胯下，一市嗤笑无能为。谁知事汉擒楚猴，油幢虎帐临淮流。百辱仍将中尉报，一饭岂惜千金酬。丈夫落落心千古，悻悻小辈何足数。乃知能屈始能伸，古来如此非独我。
茅山道中喜晴
作者：郭谏臣
朝代：明

积雨初收曙色分，三山如画敛轻云。花残紫陌闻莺语，草长青郊走鹿群。本拟登临同谢傅，还期斋宿礼茅君。华阳洞口神仙宅，霞彩常成五色文。
茶花
作者：郭谏臣
朝代：明

木落空山里，茶花照眼明。经霜同菊傲，向日效葵倾。气借阳坡发，英随雨后生。枇杷亦何幸，独擅款冬名。
落梅
作者：郭谏臣
朝代：明

二月江村见落梅，风飘花瓣玉成堆。无端醉卧山窗下，时有香魂入梦来。
蒋云涯太守自高凉入觐因归省吴中赋此为赠
作者：郭谏臣
朝代：明

岭外风尘暗百蛮，今朝喜得故人还。畏途潦倒心犹壮，炎海驱驰鬓欲斑。岁晏冲寒朝魏阙，夜深飞梦绕吴山。归期屈指春将暮，三径花开白日閒。
虎邱访僧不遇
作者：郭谏臣
朝代：明

停桡徐步扣禅关，门掩松阴白日閒。坐对寒云时怅望，萧条落叶满空山。
虔城与同年徐宪副叙别口占五绝
作者：郭谏臣
朝代：明

把袂江亭岁欲徂，春风依旧长䕷芜。楚天漠漠人南北，君向秦中我向吴。惜别看花并马游，天涯此日共淹留。萍踪倏忽随流转，碌碌风尘易白头。话别江亭日欲晡，片帆风送下姑苏。他年访我衡门下，松竹萧然一老夫。杯酒淋漓话转浓，岭云笼树暮重重。清时投劾非高尚，直道从来世不容。渭树江云此地分，且捐武事共论文。关西理学今谁主，屈指儒林已到君。
虔城与同年徐宪副叙别口占五绝·其一
作者：郭谏臣
朝代：明

把袂江亭岁欲徂，春风依旧长䕷芜。楚天漠漠人南北，君向秦中我向吴。
虔城与同年徐宪副叙别口占五绝·其一
作者：郭谏臣
朝代：明
体裁：七言绝句

把袂江亭岁欲徂，春风依旧长蘼芜。楚天漠漠人南北，君向秦中我向吴。
虔城与同年徐宪副叙别口占五绝·其三
作者：郭谏臣
朝代：明

话别江亭日欲晡，片帆风送下姑苏。他年访我衡门下，松竹萧然一老夫。
虔城与同年徐宪副叙别口占五绝·其二
作者：郭谏臣
朝代：明

惜别看花并马游，天涯此日共淹留。萍踪倏忽随流转，碌碌风尘易白头。
虔城与同年徐宪副叙别口占五绝·其五
作者：郭谏臣
朝代：明

渭树江云此地分，且捐武事共论文。关西理学今谁主，屈指儒林已到君。
虔城与同年徐宪副叙别口占五绝·其四
作者：郭谏臣
朝代：明

杯酒淋漓话转浓，岭云笼树暮重重。清时投劾非高尚，直道从来世不容。
虔城官舍遣兴
作者：郭谏臣
朝代：明

斋居苦离索，转觉宦情微。庭引蜗涎绕，风吹鸟毳飞。秋高乡国远，日晏吏人稀。向晚东楼倚，閒吟竟落晖。
虔城秋暑
作者：郭谏臣
朝代：明

地与炎荒接，秋高暑尚烦。纳凉开北牖，看竹敞前轩。幽砌蜗潜出，深林鸟自言。江乡鲈正美，何日返家园。
虔城酬赠张幼于
作者：郭谏臣
朝代：明

西风江上获双鱼，千里遥传尺素书。绕屋蓬蒿怜仲蔚，满囊词赋忆相如。乡关迢递看云外，官舍萧条运甓馀。堪叹故人头白尽，青山应许卜邻居。
蚤抵锡山
作者：郭谏臣
朝代：明

苦暑竟宵征，归帆拂曙星。帘垂秋水碧，坐对晓山青。徙倚看渔艇，微吟到驿亭。此身浑似寄，沧海一浮萍。
蚤起
作者：郭谏臣
朝代：明

五更鸡唱酒初醒，桂影横阶月满庭。门外砧敲秋露冷，堂前烛吐夜烟青。林含爽气生灵籁，山接长河见落星。宦海茫茫无定所，自怜踪迹类飘萍。
蠡东书舍即事
作者：郭谏臣
朝代：明

清溪抱村落，深树锁烟霞。客至开三径，閒来共五车。凉生苍玉簟，风落紫薇花。向晚逍遥坐，池台月色赊。
蠡东书馆寒夜有怀
作者：郭谏臣
朝代：明

别业三冬后，书斋五夜长。风摇银烛影，火烬玉炉香。古木乌栖月，晴空雁唳霜。寒衾人独寤，耿耿忆鹓行。
蠡东别业
作者：郭谏臣
朝代：明

青郊开别业，绿水抱孤村。旭日鸡豚散，芳春竹树繁。苔侵蒋诩径，云护辟疆园。邻舍香醪熟，还闻夜扣门。
蠡东别业阅壁间郑侍御诗怆然书感
作者：郭谏臣
朝代：明

谷口人何在，缄题手泽存。青年弃轩冕，白社共琴樽。身退名还重，家贫道自尊。修文竟成幻，无处可招魂。
蠡东别墅
作者：郭谏臣
朝代：明

篱落三秋景，柴扉一径通。浩歌惊宿鸟，徐步听寒蛩。橘柚霜前绿，芙蓉水际红。无官真散逸，何必闷书空。
蠡东前园即事二首
作者：郭谏臣
朝代：明

春园门久闭，入径薜萝封。林驻茶烟细，衣沾花露浓。水边双白鹤，槛外数青松。对此幽间境，频过意未慵。地僻尘氛远，池晴水竹分。孤亭明夕照，列树暖春云。戏蝶悬蛛网，游鱼避鸭群。晚来花下坐，渐觉酒微醺。
蠡东前园即事二首·其一
作者：郭谏臣
朝代：明

春园门久闭，入径薜萝封。林驻茶烟细，衣沾花露浓。水边双白鹤，槛外数青松。对此幽间境，频过意未慵。
蠡东前园即事二首·其二
作者：郭谏臣
朝代：明

地僻尘氛远，池晴水竹分。孤亭明夕照，列树暖春云。戏蝶悬蛛网，游鱼避鸭群。晚来花下坐，渐觉酒微醺。
蠡东即事
作者：郭谏臣
朝代：明

别业环居绿水村，倚天乔木午阴繁。诛茅拟构藏书屋，傍竹还开听雨轩。小犬篱边迎客吠，流莺花外似人言。挂冠归后频来此，竟日曾无车马喧。
蠡东晚归旧宅
作者：郭谏臣
朝代：明

薄暮客西归，舟行载夕晖。乱蝉悲露切，宿鸟渡烟微。秋水逾明镜，残霞似画衣。停桡天渐暝，一犬护柴扉。
蠡东漫兴
作者：郭谏臣
朝代：明

泽国秋将尽，柴荆客到稀。雁归枫叶改，鸡啄稻粱肥。涤器催盛酒，敲砧拟授衣。山林兴成癖，甘与世相违。
蠡东秋夜
作者：郭谏臣
朝代：明

池馆深秋夜，寒蛩不住鸣。凉飙千里至，新月一钩明。古壁残灯影，空阶落叶声。芸编閒检罢，独坐有馀清。
蠡塘舟中晚眺
作者：郭谏臣
朝代：明

江乡过雨晚萧疏，霜染枫林锦不如。数里烟帆渔父棹，孤村水竹野人居。樽携绿醑时浮蚁，囊解青钱欲买鱼。菊有黄花秋渐老，临风徙倚独踌躇。
蠡溪秋夜
作者：郭谏臣
朝代：明

一池秋水浸芙蓉，荒藓如裀草径封。平楚雨收烟惨淡，长空云翳月朦胧。欲逃尘网同孤鹤，閒向邱樊愧伏龙。寂寞山窗灯火夜，樽前啸咏任疏慵。
行春桥玩月
作者：郭谏臣
朝代：明

临湖维短棹，天末起凉风。皓月飞银镜，长桥偃玉虹。望中烟翳景，席畔水涵空。胜会知难再，酣歌意未穷。
行次河间路闻外补
作者：郭谏臣
朝代：明

驰逐风尘际，悠悠祗自怜。除官当岁晚，为客在春先。去国缘多口，还朝知几年。淮阳称卧治，不敢拟前贤。
衢州道中
作者：郭谏臣
朝代：明

侵晨鼓棹发三衢，南去常山百里馀。坐引清风生枕簟，閒消白日在图书。山桥旆飏催沽酒，蘋渚舟来唤买鱼。漫说宦游多胜赏，倦游今已类相如。
观永陵工作
作者：郭谏臣
朝代：明

新作陵园枕蓟门，众山来势自昆崙。也知月窟群龙偃，惊见天衢万马奔。王气腾霄微复见，峰岚映日吐还吞。司空欲仿前朝制，光武遗谋今尚存。
解官归过旧宅漫述
作者：郭谏臣
朝代：明

宦游湖海忽抽簪，回首家山岁月侵。旧识亲朋多即世，新栽松竹渐成林。春寒花气沾衣薄，雨霁山光入座深。寂寞柴门寒食后，閒来负却一生心。
访金文学次韵题壁
作者：郭谏臣
朝代：明

故人喜我至，对客摘园蔬。石鼎时烹茗，风檐自展书。君今同隐豹，予愧未焚鱼。别去柴荆掩，窗前月色虚。
谒和靖祠
作者：郭谏臣
朝代：明

同上钓鱼艇，閒登放鹤亭。祠临秋水碧，湖带远峰青。荒砌多苔藓，乔松长茯苓。遐哉林处士，千载仰仪刑。
谒岳庙一首
作者：郭谏臣
朝代：明

曾于青史想容仪，此日登临过古祠。壮志未能忘北狩，忠魂犹自倚南枝。矢心天地图恢复，唾手燕云在指麾。千载英雄常涕泪，金牌何事即班师。
贵溪道中
作者：郭谏臣
朝代：明

一竿斜日映帘低，百丈遥牵入贵溪。社日忽惊玄鸟至，春风时听鹧鸪啼。墟烟渺渺天将暮，江草萋萋路欲迷。越水吴山行渐近，芒鞋到处可攀跻。
赠丁侍御同年赴南都三绝
作者：郭谏臣
朝代：明

沧江一棹驾长风，水底鱼龙亦避骢。他日埋轮兼破柱，始知江海有孤忠。绣服霞明映廌冠，台端今日用丁宽。先声但落奸雄胆，莫遣霜飞六月寒。折桂当年并马游，君今揽辔气横秋。自惭空负澄清志，宦海归来已白头。
赠丁侍御同年赴南都三绝·其一
作者：郭谏臣
朝代：明

沧江一棹驾长风，水底鱼龙亦避骢。他日埋轮兼破柱，始知江海有孤忠。
赠丁侍御同年赴南都三绝·其三
作者：郭谏臣
朝代：明

折桂当年并马游，君今揽辔气横秋。自惭空负澄清志，宦海归来已白头。
赠丁侍御同年赴南都三绝·其二
作者：郭谏臣
朝代：明

绣服霞明映廌冠，台端今日用丁宽。先声但落奸雄胆，莫遣霜飞六月寒。
赠伊母太淑人
作者：郭谏臣
朝代：明

堂上萱花岁月长，阶前兰玉竞芬芳。南宫仙吏称觞后，双袖犹沾粉署香。
赠别冯进士之任海阳
作者：郭谏臣
朝代：明

江乡水绕阖闾城，岁晚怜君岭外行。万里风尘缘五斗，一帆烟雨动双旌。路经梅岭花争发，秋向琴堂月正明。闻说潮阳近沧海，鳄鱼应避使君清。
赠别同年李侍御补郡
作者：郭谏臣
朝代：明

征帆遥指五云边，君向春江思渺然。我已投簪林下隐，仙舟同载是何年。
赠别宗给舍同年二首
作者：郭谏臣
朝代：明

话别移孤棹，江乡秋色深。风帆行客思，杯酒故人心。波漾残霞影，山衔落日阴。醉馀将绿绮，谁复是知音。仙客去京华，归期正及瓜。天高温省树，秋老禁园花。拟向青蒲伏，宁为白笔誇。颇思同志者，潦倒在天涯。
赠别宗给舍同年二首·其一
作者：郭谏臣
朝代：明

话别移孤棹，江乡秋色深。风帆行客思，杯酒故人心。波漾残霞影，山衔落日阴。醉馀将绿绮，谁复是知音。
赠别宗给舍同年二首·其二
作者：郭谏臣
朝代：明

仙客去京华，归期正及瓜。天高温省树，秋老禁园花。拟向青蒲伏，宁为白笔誇。颇思同志者，潦倒在天涯。
赠别张明府二绝
作者：郭谏臣
朝代：明

三载羁栖枳棘丛，徵书远下建章宫。双凫飞向云霄去，花县春来祇自红。长洲苑外动征车，去后琴堂月色虚。他日怀君无可问，试从江水觅双鱼。
赠别张明府二绝·其一
作者：郭谏臣
朝代：明

三载羁栖枳棘丛，徵书远下建章宫。双凫飞向云霄去，花县春来祇自红。
赠别张明府二绝·其二
作者：郭谏臣
朝代：明

长洲苑外动征车，去后琴堂月色虚。他日怀君无可问，试从江水觅双鱼。
赠别张郡理应召北上
作者：郭谏臣
朝代：明

英妙终军蚤弃繻，吴中佐郡日悬鱼。秋风祖道仙踪远，满路棠阴拂使车。
赠别李侍御谪庐州
作者：郭谏臣
朝代：明

汉世风裁说李膺，看花曾伴曲江行。一朝误落城狐计，千古应传骢马名。淮海秋添迁客思，庐江水似使君清。休因去国违初志，天子垂衣本圣明。
赠别王少府擢任比部
作者：郭谏臣
朝代：明

佐郡馀三载，徵书正及期。遥乘青雀舫，前赴白云司。落日孤帆远，清风一鹤随。东南民利病，应达九重知。
赠别王工部年丈改授南曹
作者：郭谏臣
朝代：明

送君南去凤凰台，江上秋风待客来。云树暮连青嶂远，渚花寒映锦帆开。六朝旧迹千年在，万里长江一带回。莫谓留都近閒散，先皇曾此屈群材。
赠吴少溪宫詹
作者：郭谏臣
朝代：明

国内贤豪士，如公复几人。弃繻游上国，弹铗客平津。意气凌霄汉，声华动缙绅。穆皇初御极，潜邸昔为臣。昼日方倾藿，秋风忽忆莼。烟霞堪自老，风月未全贫。安石登山屐，渊明漉酒巾。竹林群结社，桃实几经春。坐客金兰旧，庭闱玉树新。陶朱同晚节，方朔是前身。人并推耆德，时方礼逸民。圣朝纁璧诏，早晚下枫宸。
赠孔曲山秀才
作者：郭谏臣
朝代：明

稚圭高卧曲山阳，千载移文日月光。燕雀未知鸿鹄志，羽翰一任海天长。
赠孙将军岐阳
作者：郭谏臣
朝代：明

将军不武类能文，籍籍芳声艺苑闻。策蹇行吟松径月，枕书高卧石床云。看花酌酒秋将暮，剪烛弹棋夜未分。寄我新诗总珠玉，山堂日日挹清芬。
赠张幼于访旧
作者：郭谏臣
朝代：明

幽栖常傍白云眠，乘兴时登访戴船。旧约喜从千里去，新诗应拟万人传。沧江水接天俱远，采石秋高月正圆。知向故人欢会处，桂花香落酒樽前。
赠方司训子静次许太仆韵
作者：郭谏臣
朝代：明

学道同商皓，谈经拟汉儒。予惭葭倚玉，君喜浦还珠。春水从鸥远，閒云伴鹤孤。扁舟五湖上，尘思似应无。
赠杨道衡姊丈
作者：郭谏臣
朝代：明

当年同学在庭闱，中岁离群一雁飞。愧我风尘偏易老，羡君林壑又知非。玉桃荐酒娱珠履，金胜传春映綵衣。共对南山频劝饮，不妨明月绕柴扉。
赠王仪部同年分巡东浙
作者：郭谏臣
朝代：明

胥江春雨后，送客剡溪游。帆向天边落，舟从树杪浮。越中新宪节，吴下旧风流。遥想山阴夜，高情属子猷。
赠碧峰上人
作者：郭谏臣
朝代：明

古刹深山里，幽栖独旻公。三乘闻己悟，五蕴本来空。止水禅心似，孤峰色相同。蒲团深岁月，龛外雨花红。
赠郑广文擢任国博
作者：郭谏臣
朝代：明

薇垣分镇岭云边，词客相逢有郑虔。捧檄前登新绛帐，谈经不改旧青毡。章汀岁晏风霜苦，魏阙春来雨露偏。自昔入朝多见嫉，莫将诗向万人传。
赠陈雨泉方伯
作者：郭谏臣
朝代：明

薇省流芳锦水春，还家初见二毛新。山中猿鹤时为侣，笔下龙蛇似有神。戏綵试看莱子孝，典衣无复少陵贫。圣朝耆德方推重，会见安车下紫宸。
赣城官舍遣兴
作者：郭谏臣
朝代：明

东山复起为苍生，一路虚传是福星。江郭有时云自白，公庭无事草新青。蝉鸣深树凉飙动，鹤唳空阶午梦醒。退食小斋还自愧，蒲鞭不用户常扃。
赣城秋晚
作者：郭谏臣
朝代：明

散衙行市里，正值暮秋时。露冷芙蓉老，林疏橘柚垂。西风鸣画角，细雨掩青旗。书去乡关杳，悠悠千里思。
赵州怀古
作者：郭谏臣
朝代：明

长杨夹道引鸣驺，夜宿燕南古赵州。草满丛台非旧日，月明泜水只空流。也知此处荆蓁地，多是当年歌舞楼。陵谷变迁人不在，关河烟锁古今愁。
路傍折梅戏占
作者：郭谏臣
朝代：明

肩舆屈曲傍山溪，折得梅花手自携。蜂蝶也知春意在，随车直过画桥西。
路见梅花
作者：郭谏臣
朝代：明

岁晏虔中路，梅开雪满邱。春光度庾岭，地脉接炎州。影落空潭净，香飘曲涧幽。月明清入梦，恍惚到罗浮。
过徐相国旧宅有感
作者：郭谏臣
朝代：明

相国门前鞍马稀，古槐斜带夕阳微。蝉声满树秋风早，寂寞朱帘燕雀飞。
过湖上友人别馆
作者：郭谏臣
朝代：明

园林幽胜傍湖乡，春雨初晴草树香。落尽梅花无客看，柴门深闭陆浑庄。
过滁阳陆五台李渐庵许敬庵三丈招饮公馆赋别二绝
作者：郭谏臣
朝代：明

滁上相逢尽故人，张灯开宴意何亲。欲知别后相思处，丰乐亭前月一轮。众山环列翠微屏，故旧相看眼并青。明月满阶宾客散，令人空忆醉翁亭。
过滁阳陆五台李渐庵许敬庵三丈招饮公馆赋别二绝·其一
作者：郭谏臣
朝代：明

滁上相逢尽故人，张灯开宴意何亲。欲知别后相思处，丰乐亭前月一轮。
过滁阳陆五台李渐庵许敬庵三丈招饮公馆赋别二绝·其二
作者：郭谏臣
朝代：明

众山环列翠微屏，故旧相看眼并青。明月满阶宾客散，令人空忆醉翁亭。
过琉璃河
作者：郭谏臣
朝代：明

平沙一望接京师，独上河梁折柳枝。日煖冰消春水涨，分明千顷碧琉璃。
过白沟河
作者：郭谏臣
朝代：明

回首乡关去路遥，白沟河上度星轺。沧洲日落迷烟草，紫陌春归在柳条。身外浮名何足羡，鬓边华发不曾饶。自怜瘦骨仍多病，奔走风尘肉暗消。
过皂口驿
作者：郭谏臣
朝代：明

江雾晨开霁，舟行路渺茫。青山寒映水，红叶饱经霜。豚栅依茅屋，鱼罾挂石梁。客途多胜景，欲去不能忘。
送丁明府同年之任阳信
作者：郭谏臣
朝代：明

江湖秋水阔，载酒饷丁鸿。客去青天外，帆飞落照中。琴堂吟夜月，花县领春风。别后思东鲁，弦歌处处同。
送从兄宗义戍龙里
作者：郭谏臣
朝代：明

万水千山行路难，落花啼鸟静中看。长途有客频回首，故国无人独倚阑。荒戍城边骐骥老，夕阳江上鹡鸰寒。白云南去蛮乡近，笑倚吴钩天地宽。
送兰溪金明府赴召北上
作者：郭谏臣
朝代：明

送君驰驿去，江上雨初晴。一鹤同琴往，双凫拂棹行。掖垣新视草，花县旧知名。闻说朝阳凤，偏从盛世鸣。
送别故友归吴中
作者：郭谏臣
朝代：明

童稚论交三十年，君今落魄困儒冠。薄游空慕林宗义，逆旅谁知范叔寒。江阔孤舟行树杪，天空一雁落云端。相逢不久又相别，今夜月明何处看。
送徐明府赴海阳二首
作者：郭谏臣
朝代：明

送子潮阳去，星轺度岭云。当官应有法，饰治更须文。海近烽烟接，城临岛屿分。欲知新制锦，试问小冯君。族本衣冠旧，腰悬印绶新。双凫飞远道，匹马逐轻尘。月照琴堂夜，花明海县春。政成歌颂起，坐见鳄鱼驯。
送徐明府赴海阳二首·其一
作者：郭谏臣
朝代：明

送子潮阳去，星轺度岭云。当官应有法，饰治更须文。海近烽烟接，城临岛屿分。欲知新制锦，试问小冯君。
送徐明府赴海阳二首·其二
作者：郭谏臣
朝代：明

族本衣冠旧，腰悬印绶新。双凫飞远道，匹马逐轻尘。月照琴堂夜，花明海县春。政成歌颂起，坐见鳄鱼驯。
送曾鸿胪归豫章
作者：郭谏臣
朝代：明

握手临岐把浊醪，送君千里去江皋。清霜晓拂张华剑，朔气寒生范叔袍。彭蠡帆收山月上，匡庐雁度楚天高。相逢不久重为别，两地应知梦寐劳。
送杨大参同年赴粤西二首
作者：郭谏臣
朝代：明

秋风江上动双旌，远驾星轺岭外行。夹道儿童笑相语，秋江应让使君清。日落烟江路欲迷，望中一片白云低。使君心与云俱远，万里随风到粤西。
送杨大参同年赴粤西二首·其一
作者：郭谏臣
朝代：明

秋风江上动双旌，远驾星轺岭外行。夹道儿童笑相语，秋江应让使君清。
送杨大参同年赴粤西二首·其二
作者：郭谏臣
朝代：明

日落烟江路欲迷，望中一片白云低。使君心与云俱远，万里随风到粤西。
送王古庵侍御之夜郎
作者：郭谏臣
朝代：明

金阊门外柳条春，客旆悠悠指去津。江畔寒梅迎棹发，天涯芳草映袍新。怜君旧是乌台使，老我今为白社民。别酒临行须强饮，云山万里共谁亲。
送王司业同年北上三绝
作者：郭谏臣
朝代：明

江上西风动客旌，故人相对眼俱青。一杯赠别休辞醉，世路于今畏独醒。望中秋色满吴乡，君去燕云路渺茫。别后倘承宣室问，好将民困达君王。雨过江城白苧秋，行看仙客赴瀛洲。平津延纳君侯事，不似相如已倦游。
送王司业同年北上三绝·其一
作者：郭谏臣
朝代：明

江上西风动客旌，故人相对眼俱青。一杯赠别休辞醉，世路于今畏独醒。
送王司业同年北上三绝·其三
作者：郭谏臣
朝代：明

雨过江城白苧秋，行看仙客赴瀛洲。平津延纳君侯事，不似相如已倦游。
送王司业同年北上三绝·其二
作者：郭谏臣
朝代：明

望中秋色满吴乡，君去燕云路渺茫。别后倘承宣室问，好将民困达君王。
送王大参同年南还二首
作者：郭谏臣
朝代：明

当年邂逅大江滨，策马看花上苑春。宦辙从来途路险，故乡归去岁华新。东风旧宅仍栽柳，细雨芳洲更采莼。别酒莫辞频劝饮，与君俱是倦游人。江城送客日西斜，一片孤帆去永嘉。泽国舟中无薏苡，官桥雪后有梅花。故人惜别重携手，游子先春拟到家。钟鼎山林俱梦幻，好将诗酒弄烟霞。
送王大参同年南还二首·其一
作者：郭谏臣
朝代：明

当年邂逅大江滨，策马看花上苑春。宦辙从来途路险，故乡归去岁华新。东风旧宅仍栽柳，细雨芳洲更采莼。别酒莫辞频劝饮，与君俱是倦游人。
送王大参同年南还二首·其二
作者：郭谏臣
朝代：明

江城送客日西斜，一片孤帆去永嘉。泽国舟中无薏苡，官桥雪后有梅花。故人惜别重携手，游子先春拟到家。钟鼎山林俱梦幻，好将诗酒弄烟霞。
送王少参同年赴豫章
作者：郭谏臣
朝代：明

迢递西江路，花开满故枝。君悬新绶去，予动旧游思。彭蠡春深后，匡山月落时。梦魂飞度处，云水隔天涯。
送董太仆归省华亭
作者：郭谏臣
朝代：明

十年抗节戍蛮荒，仗剑归来鬓未苍。赤胆朝天时共瞩，锦衣归昼里生光。秋高淮海鸿飞远，月满华亭鹤唳长。知向故园晨省处，好将莱綵慰高堂。
送蒋祠部出守高凉
作者：郭谏臣
朝代：明

南宫初出守，万里驾星轺。报国丹心在，辞亲白发饶。高凉日渐迩，炎海瘴应消。握手难为别，知君懒折腰。
送辛黄二民部同年奉使江浙监兑
作者：郭谏臣
朝代：明

朝罢金门夜已阑，行行使节向江干。身离禁苑香初散，手捧天书墨未乾。明月孤舟人并往，福星一路众争看。东南民力君知否，好为苍生着意宽。
送近冈吴太守入觐二绝
作者：郭谏臣
朝代：明

天皇出御未央宫，万国衣冠入觐同。借问循良谁第一，汉庭无复过吴公。满路吴民起颂声，愿言借寇向承明。春风三月棠阴下，多少儿童竹马迎。
送近冈吴太守入觐二绝·其一
作者：郭谏臣
朝代：明

天皇出御未央宫，万国衣冠入觐同。借问循良谁第一，汉庭无复过吴公。
送近冈吴太守入觐二绝·其二
作者：郭谏臣
朝代：明

满路吴民起颂声，愿言借寇向承明。春风三月棠阴下，多少儿童竹马迎。
送钱秀才兄弟应试
作者：郭谏臣
朝代：明

吴越神明胄，相看尽白眉。共乘木兰舫，期折桂花枝。乡国凝眸处，都门燕喜时。君家兄与弟，静听鹿鸣诗。
送长洲李明府入觐
作者：郭谏臣
朝代：明

作宰君当英妙时，政成应报九重知。云中宫阙双凫远，客里风霜一鹤随。紫陌朝回烟未散，彤庭宴罢日初移。自来卓异堪殊赏，借寇能忘竹马期。
送长洲陈明府入觐
作者：郭谏臣
朝代：明

朔风吹袂冷，鞍马去京师。天外双凫远，云中一鹤随。赋先群邑起，绩报九重知。花县归宜早，徵书渐及期。
送阙仪部之饶州
作者：郭谏臣
朝代：明

晓向金阊折柳枝，临行赠别意迟迟。欲知别后相思处，梦断匡山月落时。
送陆山人归吴中
作者：郭谏臣
朝代：明

远送东归客，江帆挂夕晖。路从千嶂隔，心逐片云飞。社日燕还去，秋风鲈正肥。故乡何日返，觅取旧荷衣。
送陆春元北上
作者：郭谏臣
朝代：明

阊阖风生白雁高，征人寒拥赤霜袍。羡君北上陈三策，愧我南来渐二毛。剪烛夜倾桑落酒，扬帆时度广陵涛。看花上苑春将近，不惜临行赠佩刀。
送马大参同年北上
作者：郭谏臣
朝代：明

一片征帆带夕晖，官桥烟柳暮依依。别时红蓼迷江渚，到日黄花满帝畿。命下喜生毛义檄，梦回惊睹老莱衣。知君才力犹强健，肯向明时暂息机。
送马宪副同年之楚
作者：郭谏臣
朝代：明

昔日看花曾作伴，今晨把袂若为情。欲知此后相思处，黄鹤楼前片月明。
途中七夕
作者：郭谏臣
朝代：明

七夕今宵是，时将溽暑收。人间青女月，天上白榆秋。金井梧飘叶，银河月坠钩。吴城方乞巧，几处倚南楼。
途中写怀柬董司空刘光禄二省丈
作者：郭谏臣
朝代：明

潦倒江乡数载馀，姓名久不到公车。幸承季布千金诺，更得刘公一纸书。长揖昔曾容汲黯，倦游今已老相如。饶君肯假吹嘘力，浅薄那能赋子虚。
途中寄别方司训
作者：郭谏臣
朝代：明

几年同结青山社，此日还乘画舫行。愧我风尘缘薄宦，怜君烟月倍多情。云中孤鹤嗟何远，海上閒鸥自不惊。高蹈如公真足羡，深源出岂为苍生。
途中忆诸儿孙
作者：郭谏臣
朝代：明

客路迢遥忆凤雏，草堂群聚日欢呼。一时尚未离慈母，他日期当作丈夫。世说神驹堪上厩，谁怜老骥倦长途。几回月落关山夜，恍惚神游在五湖。
途中有怀灵殿寺梅花三绝
作者：郭谏臣
朝代：明

野寺梅开千树花，风飘香雪点袈裟。自怜清赏难消受，偏到开时不在家。古殿荒凉梅正繁，春风花满给孤园。主人底事忘归去，谁遣清香扑酒樽。二月江乡已落梅，飞花散作白云堆。且？醉卧山窗下，疏影还从月下来。
途中有怀灵殿寺梅花三绝·其一
作者：郭谏臣
朝代：明

野寺梅开千树花，风飘香雪点袈裟。自怜清赏难消受，偏到开时不在家。
途中有怀灵殿寺梅花三绝·其三
作者：郭谏臣
朝代：明

二月江乡已落梅，飞花散作白云堆。且？醉卧山窗下，疏影还从月下来。
途中有怀灵殿寺梅花三绝·其三
作者：郭谏臣
朝代：明
体裁：七言绝句

二月江乡已落梅，飞花散作白云堆。且�醉卧山窗下，疏影还从月下来。
途中有怀灵殿寺梅花三绝·其二
作者：郭谏臣
朝代：明

古殿荒凉梅正繁，春风花满给孤园。主人底事忘归去，谁遣清香扑酒樽。
邀方司训同往蠡东别业
作者：郭谏臣
朝代：明

已下迎徐榻，言迟访戴舟。孤村禾黍晚，数里蓼花秋。且莫归青嶂，还来看白鸥。百年能有几，宁惜片时留。
邯郸早发抵车骑关漫兴
作者：郭谏臣
朝代：明

行次车骑关，犹是邯郸道。鸡鸣夜已阑，马嘶天渐晓。旌旆风飘飘，川原日杲杲。行看煖气回，转觉春光好。新柳绿堪怜，乱山青不了。天畔送归鸿，陌上闻啼鸟。游子未归家，故里生芳草。因想宦游人，驰驱空易老。
郊居口号二首
作者：郭谏臣
朝代：明

懒性优游鹿豕群，閒将杯酒对南薰。醉来高卧北窗下，松竹萧萧锁白云。课仆晨耕负郭田，坐怜乔木午参天。也知冠盖京华客，输我林间一醉眠。
郊居口号二首·其一
作者：郭谏臣
朝代：明

懒性优游鹿豕群，閒将杯酒对南薰。醉来高卧北窗下，松竹萧萧锁白云。
郊居口号二首·其二
作者：郭谏臣
朝代：明

课仆晨耕负郭田，坐怜乔木午参天。也知冠盖京华客，输我林间一醉眠。
郊居晨起即事
作者：郭谏臣
朝代：明

郊居时晏起，寒色动柴门。日出鸡豚散，庭空鸟雀喧。断烟栖木杪，残雪拥篱根。曝背南檐下，狐裘渐觉温。
都门与王比部马宪副申内翰三同年叙别二首
作者：郭谏臣
朝代：明

昔日看花伴，今晨喜盍簪。宦游来蓟北，送别过城南。紫陌春融雪，青山晓护岚。情深频进酒，非是爱沉酣。归卧江乡久，时从檄召来。分藩到庾岭，策马去燕台。圣主原无意，微臣自不才。孑然湖海客，知向几时回。
都门与王比部马宪副申内翰三同年叙别二首·其一
作者：郭谏臣
朝代：明

昔日看花伴，今晨喜盍簪。宦游来蓟北，送别过城南。紫陌春融雪，青山晓护岚。情深频进酒，非是爱沉酣。
都门与王比部马宪副申内翰三同年叙别二首·其二
作者：郭谏臣
朝代：明

归卧江乡久，时从檄召来。分藩到庾岭，策马去燕台。圣主原无意，微臣自不才。孑然湖海客，知向几时回。
都门外报国寺夜坐书感
作者：郭谏臣
朝代：明

徵书岁晚下江乡，走马来瞻日月光。咫尺君门天万里，灯前寂寞夜偏长。
鄱湖舟中玩月
作者：郭谏臣
朝代：明

千里鄱湖一棹过，冰轮倒影涌金波。客中对景生佳况，醉后临流发浩歌。坐爱清辉浮玉宇，遥看素练引银河。广寒夜静无人到，辜负婵娟柰尔何。
醉归东蠡
作者：郭谏臣
朝代：明

醉归天渐暝，野烧映寒原。委巷儿童候，丛林鸟雀喧。灯花落书案，风叶走柴门。自喜身閒旷，那能效槛猿。
重阳日与客池亭小饮
作者：郭谏臣
朝代：明

江乡逢令节，携酒醉重阳。枫叶经霜变，芙蓉近水芳。淡烟生竹坞，宿雨暗池塘。检点年来事，园林日正长。
重阳日与诸省丈都门晚集
作者：郭谏臣
朝代：明

帝里逢佳节，冠裳续胜游。登高千古事，清赏片时秋。雨后金英绽，杯中玉液浮。醉馀扶上马，明月在帘钩。
重阳日约徐宪副同登通天岩
作者：郭谏臣
朝代：明

破晓山行露未晞，旌旗缥缈度烟微。醉倾绿醑移时坐，笑对黄花竟日归。岭徼秋光供胜赏，洞天霞彩送斜晖。相逢幸有南州彦，岂向东篱羡白衣。
金阊送别晚归
作者：郭谏臣
朝代：明

金阊时送别，落日照清樽。山近云常绕，天寒水易昏。雁迷千嶂雨，犬吠数家村。归路休言晚，严城未掩门。
金陵下第东归
作者：郭谏臣
朝代：明

石头城下并孤舟，千里关山汗漫游。行色悤忙书剑冷，西风萧飒鬓毛秋。疏林黄叶连天思，古驿寒花满目愁。三载相期只如此，忍看苏季黑貂裘。
钱塘江上起行
作者：郭谏臣
朝代：明

前渡桐江水，江清异汨罗。北来吴地尽，南去越山多。远市青帘出，危樯白鸟过。薄游何日返，散发傲烟波。
长桥月夜
作者：郭谏臣
朝代：明

江城暮雨歇，与客坐孤舟。月照兰樽夜，风生荻岸秋。空怀千古事，因羡五湖游。烈士今何在，长桥水自流。
长荡舟行
作者：郭谏臣
朝代：明

芦苇烟消两岸青，湖光浩荡水云平。晴波远弄青山色，绿柳新添黄鸟声。浊酒贳来缘有约，残英落尽自无情。西山此去偏多兴，薇蕨离离绕涧生。
閒过灵殿寺看梅
作者：郭谏臣
朝代：明

古寺荒凉烟景赊，竹林深处是僧家。老梅不识寒暄态，依旧春开几树花。
阻浅境山夜坐
作者：郭谏臣
朝代：明

百里彭城道，舟行滞浅沙。波涵珠斗动，树带绛河斜。兴到杯浮白，更深烛吐花。归途已过半，潦倒忆京华。
陈氏湖田别业晚集
作者：郭谏臣
朝代：明

携酒临山阁，杯深客渐醺。湖心淹落照，树杪度春云。风急鸦群乱，山高鸟道分。归途无醉尉，谁诘李将军。
除夕
作者：郭谏臣
朝代：明

百年已过半，此夜岁云除。消却风云气，聊同水竹居。湖山原有社，政府久无书。元日来朝是，春风到草庐。
除夕二绝
作者：郭谏臣
朝代：明

泽国今宵岁欲除，小斋无寐独踌躇。朝来天子新开历，还见春风到草庐。抱戚江乡六载馀，灯前惊叹二毛初。平生多少风云气，竹帛勋名半已虚。
除夕二绝·其一
作者：郭谏臣
朝代：明

泽国今宵岁欲除，小斋无寐独踌躇。朝来天子新开历，还见春风到草庐。
除夕二绝·其二
作者：郭谏臣
朝代：明

抱戚江乡六载馀，灯前惊叹二毛初。平生多少风云气，竹帛勋名半已虚。
集徐鸿胪园林
作者：郭谏臣
朝代：明

雷声起天末，骤雨忽倾盆。径引奔泉落，林栖断霭昏。残阳催去客，暝色带清樽。醉拂罗衫袖，淋漓半酒痕。
雨中上严滩
作者：郭谏臣
朝代：明

山雨势倾盆，江流万马奔。阴霾迷日月，浊浪簸乾坤。舟楫上还下，烟林吐复吞。宦游濒绝险，空尔暗消魂。
雨中与客游石湖同饮盟鸥亭二首
作者：郭谏臣
朝代：明

细雨春山曲，淋漓湿翠屏。残红初结子，飞絮欲为萍。浮蚁新多兴，閒鸥旧有盟。故人亭上坐，相对眼俱青。收帆还著屐，湖上系兰桡。暮雨来吴嶂，春烟翳越桥。挂冠归笠泽，把酒醉花朝。久已甘肥遁，山翁不用招。
雨中与客游石湖同饮盟鸥亭二首·其一
作者：郭谏臣
朝代：明

细雨春山曲，淋漓湿翠屏。残红初结子，飞絮欲为萍。浮蚁新多兴，閒鸥旧有盟。故人亭上坐，相对眼俱青。
雨中与客游石湖同饮盟鸥亭二首·其二
作者：郭谏臣
朝代：明

收帆还著屐，湖上系兰桡。暮雨来吴嶂，春烟翳越桥。挂冠归笠泽，把酒醉花朝。久已甘肥遁，山翁不用招。
雨中新柳
作者：郭谏臣
朝代：明

弱柳丝丝带雨垂，隔窗淡扫素娥眉。等闲莫向河桥折，一缕常悬万里思。
雨中登蠡东水阁
作者：郭谏臣
朝代：明

水阁初冬候，閒来时独登。雨中闻药臼，林末挂渔罾。苔晕侵窗长，茶烟傍竹凝。临风思无限，寂寞曲阑凭。
雨中登蠡东水阁
作者：郭谏臣
朝代：明

雨洗园林润，风生水阁寒。池荷初起盖，篱笋渐成竿。曲槛临花外，高窗隐树端。闻来此登眺，顿觉眼前宽。
雨中自南康回赣州作
作者：郭谏臣
朝代：明

客路通宵雨，篷窗彻晓寒。浓烟护林薄，新水浸沙滩。隔浦芦花白，经霜枫叶丹。买山资已办，何必恋微官。
雨后与徐兵宪郭参戎同往水西寺宴客
作者：郭谏臣
朝代：明

雨过江城霁，鸣驺到法堂。临池开小宴，入座动微凉。竹送层轩色，荷生满院香。高朋同胜赏，尔汝意俱忘。
雨后中庭夜坐
作者：郭谏臣
朝代：明

槐庭秋雨霁，正是纳凉时。双阙银河近，千林玉露滋。兴随清夜发，坐为好风移。此意无人解，唯应达者知。
雨后南园晓望
作者：郭谏臣
朝代：明

病酒连朝起较迟，南园门掩日长时。庭前草长多新绿，雨后花开满故枝。丝飏微风罥古木，水流曲径到平池。呼童为整登山屐，恐负幽人石上期。
雨后晨起即事
作者：郭谏臣
朝代：明

卧听中宵雨，仍惊十月雷。晨光时渐动，寒色晓来催。试检狐裘在，慵将鸾镜开。科头清旭里，独步思徘徊。
雨后独坐漫兴二绝
作者：郭谏臣
朝代：明

西风吹雨动微寒，隐几香消午梦残。闻说江湖可乘兴，扁舟散发弄渔竿。修竹千竿满架书，山窗无事称閒居。由他世路风波恶，独掩柴扉日晏如。
雨后独坐漫兴二绝·其一
作者：郭谏臣
朝代：明

西风吹雨动微寒，隐几香消午梦残。闻说江湖可乘兴，扁舟散发弄渔竿。
雨后独坐漫兴二绝·其二
作者：郭谏臣
朝代：明

修竹千竿满架书，山窗无事称閒居。由他世路风波恶，独掩柴扉日晏如。
雨后登城野望
作者：郭谏臣
朝代：明

雨歇天还霁，沙乾路不迷。乱鸠鸣竹坞，飞燕掠芹泥。城带春云润，山衔落日低。醉馀时纵目，芳草绿萋萋。
雨后登楼晚眺
作者：郭谏臣
朝代：明

雨洗尘氛尽，风高朔气侵。凝眸时远眺，抱膝更长吟。浩荡乾坤阔，淹留岁月深。飘然生逖想，千载达人心。
雨后登虎邱
作者：郭谏臣
朝代：明

兰舟维细柳，与客共攀跻。山静花争发，林深鸟乱啼。群芳含宿雨，双屐怯春泥。杯酒论心久，危阑日己西。
雨后自都门赴昌平途中览胜漫赋
作者：郭谏臣
朝代：明

秋郊晨出雨初晴，马首燕山入汉清。紫塞北临千里碛，玉河南绕九重城。汉家陵寝风云护，昭代山河日月明。晚向昌平一回首，腾腾王气拥神京。
雨窗与客夜话
作者：郭谏臣
朝代：明

一局残棋夜未央，寒窗风雨客联床。静听檐溜和愁滴，閒剔灯花引话长。村巷烟昏鸦满树，湖田水汎雁无梁。何人肯倡蠲租议，跃马驰封入建章。
雪后
作者：郭谏臣
朝代：明

雪后山川景倍嘉，东郊初日弄烟霞。幽人策蹇来相访，为道寒梅己放花。
静海道中晚眺
作者：郭谏臣
朝代：明

向晚沧洲道，舟行落照边。残霞寒映水，衰柳暮连天。风静布帆捲，潮平锦缆牵。客途可乘兴，沽酒用青钱。
飞絮词
作者：郭谏臣
朝代：明

杨花如雪舞晴空，飘泊随风恰似侬。愿化浮萍逐流水，与君千里或相逢。
饮陆启孙含青轩和方司训韵
作者：郭谏臣
朝代：明

地据湖山胜，诛茅结小亭。檐前芳草绿，座上远山青。花月春游倦，茶烟午梦醒。蟠螭来较晚，香坠锦云屏。
馀干道中
作者：郭谏臣
朝代：明

千里东归客，孤帆细雨舟。树垂平楚远，水接大荒流。冠盖临鲛室，家山忆虎邱。人生百年内，天地一蜉蝣。
鹅湖雨后舟行
作者：郭谏臣
朝代：明

雨洗湖光净可怜，远山湖外敛轻烟。离披芦荻疑连汉，浩渺兰舟欲上天。鸟逐帆飞明镜里，渔收网挂夕阳边。呼僮酾酒消閒坐，散发篷窗一醉眠。
上指挥俞良辅引
作者：郭贞顺
朝代：明
体裁：古风

将军开国之武臣，早附凤翼攀龙鳞。烟云惨淡蔽九野，半夜捧出扶桑轮。前年领兵下南粤，眼底群雄尽流血。马蹄带得淮河冰，洒向江南作晴雪。潮阳僻在南海濒，十载不断干戈尘。客星移处万里外，天子亦念遐方民。将军高名迈前古，五千健儿猛如虎。轻裘缓带踏地来，不减襄阳晋羊祜。此时特奉圣主恩，金印斗大龟龙纹。大开藩卫制方面，期以忠义酬明君。宣威布德民大悦，把菜一笠谁敢夺。黄犊春耕万陇云，氂尨夜卧千秋月。去岁壶阳戍守时，下车爱民如爱儿。壶山苍苍壶水碧，父老至今歌咏之。欲为将军纪勋绩，天家自有麒麟笔。愿续壶民歌太平，磨崖勒尽韩山石。
归宁自叙时年已一百二十馀岁。伯玉与季子先作，已祀乡贤
作者：郭贞顺
朝代：明
体裁：七言律诗

天甲年来度二周，暮桑榆景雪盈头。五经立业儒家雅，三子成名壮志售。桥梓有光联俎豆，柏舟无憾泛横流。阶前兰玉森森秀，斑綵扶来到首丘。
樵
作者：郭贞顺
朝代：明
体裁：五言绝句

脚踏千峰雪，肩担万里云。斜阳归去路，挑入燧人村。
渔
作者：郭贞顺
朝代：明
体裁：五言绝句

朝泛苍浪水，暮归鹦鹉洲。一丝抛下处，牵动海天秋。
牧
作者：郭贞顺
朝代：明
体裁：五言绝句

目断羊肠险，身骑牛背安。夕阳芳草外，短笛数声寒。
耕
作者：郭贞顺
朝代：明
体裁：五言绝句

身处茅茨陋，天开绿野宽。因天分地利，春雨一犁寒。
九日
作者：郭辅畿
朝代：明

芙蕖未落井桐飞，九月花田秋正肥。无那菊华催燕去，自持清怨送鸿归。古今事积同霜叶，天地心孤易暮晖。我欲携尊高处望，不堪潮汐转头非。深秋霜影在汀沙，独倚松枝采露华。过眼年光飞似蝶，惊心秋色乱如花。空山古意留寒石，游客尘心托晚霞。对景不须悲暮节，桃魂今已发秋芽。
九日·其一
作者：郭辅畿
朝代：明

芙蕖未落井桐飞，九月花田秋正肥。无那菊华催燕去，自持清怨送鸿归。古今事积同霜叶，天地心孤易暮晖。我欲携尊高处望，不堪潮汐转头非。
九日·其二
作者：郭辅畿
朝代：明

深秋霜影在汀沙，独倚松枝采露华。过眼年光飞似蝶，惊心秋色乱如花。空山古意留寒石，游客尘心托晚霞。对景不须悲暮节，桃魂今已发秋芽。
偕吴长涛先生游西岩步月次韵二首
作者：郭辅畿
朝代：明

棋声如玉响芳筵，移月携风竹径前。藤线绣墙成翠带，苔痕点石见青钱。醉狂喜吸方诸水，步倦思眠古洞烟。枝上春光真似客，梅花开透又今年。绕亭柔草似忘冬，拨叶寻阶路几重。洞口月来闻啸凤，岩头云起见游龙。风轻玉树流清影，夜静冰心入梵钟。频唤兰觞留好友，错将霜雁度芙蓉。
偕吴长涛先生游西岩步月次韵二首·其一
作者：郭辅畿
朝代：明

棋声如玉响芳筵，移月携风竹径前。藤线绣墙成翠带，苔痕点石见青钱。醉狂喜吸方诸水，步倦思眠古洞烟。枝上春光真似客，梅花开透又今年。
偕吴长涛先生游西岩步月次韵二首·其二
作者：郭辅畿
朝代：明

绕亭柔草似忘冬，拨叶寻阶路几重。洞口月来闻啸凤，岩头云起见游龙。风轻玉树流清影，夜静冰心入梵钟。频唤兰觞留好友，错将霜雁度芙蓉。
冬日晋陵吴长涛先生招游韩山谒昌黎祠奉和
作者：郭辅畿
朝代：明

寒云栖石雪花幽，溪影摇衣共鹤游。吏部笑迎闽粤侣，山灵偷羡主宾酬。文心已变潮痕变，佛骨还随木叶愁。峦壑不知今古异，晓岚霜月自誇犹。
冬泊
作者：郭辅畿
朝代：明

水宿初疑枕有霜，自敲柘火爇新香。惊波煮石闻山语，寒浦游云到客床。梦向素鸥联渚气，心随紫叶湿烟光。摇摇兰艇轻于叶，只有秋情满锦囊。
北山
作者：郭辅畿
朝代：明

北山高处采青霞，烟影林光葺作家。懒读不栽书带草，独眠犹爱合欢花。霜浇古石多无发，云挂危松喜有丫。畏俗由来如畏病，莫教尘迹破庭沙。
南澳辞郎州
作者：郭辅畿
朝代：明

烟雨苍茫古渡头，辞郎谬说侍郎洲。河山极目忠臣恨，云树迷津义士愁。盼断征尘枯石化，挥残别泪竹斑留。徘徊忆得当年事，枫叶芦花远浦秋。
南澳辞郎州·其一
作者：郭辅畿
朝代：明

烟雨苍茫古渡头，辞郎谬说侍郎洲。河山极目忠臣恨，云树迷津义士愁。
南澳辞郎州·其二
作者：郭辅畿
朝代：明

盼断征尘枯石化，挥残别泪竹斑留。徘徊忆得当年事，枫叶芦花远浦秋。
和南海黎美周黄牡丹诗四首
作者：郭辅畿
朝代：明

独倚东风笑艳阳，分来龙衮作宫妆。新姿澹映阿娇屋，晓佩轻摇少妇香。露润金盘珠汗冷，梦回珀枕翠鬟光。相怜更在朱颜外，莫向荷花唤六郎。瑞云叠叠抱婵娟，带笑临风影也妍。夜半凤凰飞宝珥，昼长蝴蝶窃轻钱。乍疑落帽山头菊，勿认淩波岁底莲。最惜好辞吟芍药，不知金带是花仙。宫袍斜压翠云裘，疑是天香报早秋。琥珀暖光流玉椀，琉璃新彩照金瓯。春心似入灵芳国，娇怨休题红叶沟。管领春风应有在，寒梅应许占花筹。不随红袖画胭脂，羞学夫人扫翠眉。待月钗光生宝树，坐花杯影上琼枝。金衣自爱披公子，霞帐偏宜拥赵姬。春到王宫应独好，三千朱黛谢恩时。
和南海黎美周黄牡丹诗四首·其一
作者：郭辅畿
朝代：明

独倚东风笑艳阳，分来龙衮作宫妆。新姿澹映阿娇屋，晓佩轻摇少妇香。露润金盘珠汗冷，梦回珀枕翠鬟光。相怜更在朱颜外，莫向荷花唤六郎。
和南海黎美周黄牡丹诗四首·其三
作者：郭辅畿
朝代：明

宫袍斜压翠云裘，疑是天香报早秋。琥珀暖光流玉椀，琉璃新彩照金瓯。春心似入灵芳国，娇怨休题红叶沟。管领春风应有在，寒梅应许占花筹。
和南海黎美周黄牡丹诗四首·其三
作者：郭辅畿
朝代：明
体裁：七言律诗

宫袍斜压翠云裘，疑是天香报早秋。琥珀暖光流玉碗，琉璃新彩照金瓯。春心似入灵芳国，娇怨休题红叶沟。管领春风应有在，寒梅应许占花筹。
和南海黎美周黄牡丹诗四首·其二
作者：郭辅畿
朝代：明

瑞云叠叠抱婵娟，带笑临风影也妍。夜半凤凰飞宝珥，昼长蝴蝶窃轻钱。乍疑落帽山头菊，勿认淩波岁底莲。最惜好辞吟芍药，不知金带是花仙。
和南海黎美周黄牡丹诗四首·其四
作者：郭辅畿
朝代：明

不随红袖画胭脂，羞学夫人扫翠眉。待月钗光生宝树，坐花杯影上琼枝。金衣自爱披公子，霞帐偏宜拥赵姬。春到王宫应独好，三千朱黛谢恩时。
夏夜
作者：郭辅畿
朝代：明

深更无夏意，兰气发秋芽。户隙灯通月，窗傍树宿霞。团圞妃子扇，绰约六郎花。自拨金炉灰，烹泉试凤茶。
夏夜漫成
作者：郭辅畿
朝代：明

轻篙如箸画溪沙，山翠时笼舟子家。云为多奇常结雨，水固无意却生花。人从鹤影汀前过，风向蕉声岸上赊。一把青团书好句，不知小汗湿衣纱。
大蓼滩遇雪
作者：郭辅畿
朝代：明

拂拂岩梢夜送音，滩流铺得雪痕深。远峦施粉窥银镜，古树簪花上玉岑。自有烟霞凝素影，应知天地抱冰心。我逢仙子真传语，姑射山头共展襟。
将军石二首
作者：郭辅畿
朝代：明

薄暮清烟湿草痕，只疑云鸟阵新屯。搴旗当日悬金印，解甲何年入玉门。秋雨渗肌添汗血，将星流影照英魂。中原兵气销难尽，欲投君王一剑存。金戈铁马事何如，应有青云劝出庐。海外山川知阵法，夜中神鬼护兵书。精灵不减汾阳日，功业先腾涿鹿初。莫讶雄名尊五岭，此身原是补天馀。
将军石二首·其一
作者：郭辅畿
朝代：明

薄暮清烟湿草痕，只疑云鸟阵新屯。搴旗当日悬金印，解甲何年入玉门。秋雨渗肌添汗血，将星流影照英魂。中原兵气销难尽，欲投君王一剑存。
将军石二首·其二
作者：郭辅畿
朝代：明

金戈铁马事何如，应有青云劝出庐。海外山川知阵法，夜中神鬼护兵书。精灵不减汾阳日，功业先腾涿鹿初。莫讶雄名尊五岭，此身原是补天馀。
山寺有访
作者：郭辅畿
朝代：明

携酒寻佳友，衣纱染翠烟。磬音清似茗，僧意澹如泉。石静知逃世，山空自悟禅。夜谈忘日暮，聊复浩歌还。
山居
作者：郭辅畿
朝代：明

岩谷栖寒一片毡，奇书良酒是神仙。高轩不枉怀金玉，短策羞持对绮筵。叶落叶萌花两世，月来月去事千年。自知贫骨宜山性，饱听黄鹂枕石眠。
山居·其一
作者：郭辅畿
朝代：明

岩谷栖寒一片毡，奇书良酒是神仙。高轩不枉怀金玉，短策羞持对绮筵。
山居·其二
作者：郭辅畿
朝代：明

叶落叶萌花两世，月来月去事千年。自知贫骨宜山性，饱听黄鹂枕石眠。
张苔玉东山
作者：郭辅畿
朝代：明

几年香梦墨花台，又向东山伴玉梅。露滴秋珠供洗砚，云装春黛劝浮杯。玄心浣月烟炉静，秀句撩莺石室开。归去峰灵如有问，既将峦壑赋邹枚。
归自天兴车尘渍衣数寸过漳市购得六朝唐人诗词夜半读之
作者：郭辅畿
朝代：明

闽山十日总无奇，偶破尘情赖有诗。每爱谢陶能作我，独推李杜不相师。风云句老成残蜕，花月题删减旧痴。韵语今宵休读尽，几多无字道旁碑。
无题四首
作者：郭辅畿
朝代：明

春寒小院似深宫，却笑闺情拟未工。愁种迸生冬后笋，远书疏断夜来钟。生憎月色团圞白，更妒桃花自在红。何必天涯方是别，合欢床外即西东。年来多病总情魔，编得新词付雪歌。无据灯花将夜去，有心蕉叶奈春何。仙人亦慕私奔乐，我法当严薄幸科。一万二千修月户，是谁学侠窃嫦娥。秋云曲曲瘦如眉，玉露初寒叹别离。鹦鹉杯前曾细语，芙蓉江上只相思。泪摇烛影风先觉，梦到君身月已知。枕畔温柔真隔世，坐花微笑是何时。玉镜台前玉手分，黄莺花里骂离群。能传笑语惟凭月，欲访寒暄只遣云。欢梦化为含笑树，泪痕染作石榴裙。销魂不敢窥芳草，满眼春光总忆君。
无题四首·其一
作者：郭辅畿
朝代：明

春寒小院似深宫，却笑闺情拟未工。愁种迸生冬后笋，远书疏断夜来钟。生憎月色团圞白，更妒桃花自在红。何必天涯方是别，合欢床外即西东。
无题四首·其三
作者：郭辅畿
朝代：明

秋云曲曲瘦如眉，玉露初寒叹别离。鹦鹉杯前曾细语，芙蓉江上只相思。泪摇烛影风先觉，梦到君身月已知。枕畔温柔真隔世，坐花微笑是何时。
无题四首·其二
作者：郭辅畿
朝代：明

年来多病总情魔，编得新词付雪歌。无据灯花将夜去，有心蕉叶奈春何。仙人亦慕私奔乐，我法当严薄幸科。一万二千修月户，是谁学侠窃嫦娥。
无题四首·其四
作者：郭辅畿
朝代：明

玉镜台前玉手分，黄莺花里骂离群。能传笑语惟凭月，欲访寒暄只遣云。欢梦化为含笑树，泪痕染作石榴裙。销魂不敢窥芳草，满眼春光总忆君。
春城即事
作者：郭辅畿
朝代：明

傍砌苔痕翠，栖梁燕语高。湿云笼醉杏，细雨洗新桃。人只春衣冷，心摇午梦劳。情丝飘似絮，慵倒玉壶醪。
春夕感雨
作者：郭辅畿
朝代：明

湿生础汗暮云屯，夜雨丁丁已浃旬。素沫乍流疑洗月，寒丝不断似留云。频敲碧瓦鹃声杂，细渍青苔鹤迹匀。绕砌落英香泪注，一庭星影白如银。
春夜新晴
作者：郭辅畿
朝代：明

风翻晴色入窗纱，约雨雷声细不哗。仙妇月眉勾宿蝶，美人红带照啼花。夜从萤夜寒中度，夏在灯光湿处芽。枝畔笑看薇露满，玉壶贮得试新茶。
春心
作者：郭辅畿
朝代：明

怯怯临波燕，衔花相向归。春心今似雪，一任落英飞。
春暮归舟
作者：郭辅畿
朝代：明

去日江边草努芽，来时山上树飞花。春风不管人头白，杜宇声中月又斜。
春舟
作者：郭辅畿
朝代：明

芳林花未落，古岸雨初消。云性宜深壑，风痕媚晚潮。篙轻屡点石，帆小乍疑蕉。春意真骀荡，客情入岛谣。
望夫石
作者：郭辅畿
朝代：明

江边怪石淮郎妻，翘首河滨望陇西。云鬓不梳新样髻，月钩懒画旧时眉。衣衫日久都成藓，脂粉年深尽作泥。一自那年夫去后，一番风雨一番啼。
木棉庵见诛贾似道碑
作者：郭辅畿
朝代：明

荒垣落日草芊芊，愁听行人说木棉。白骨何能闻蟋蟀，游魂疑尚滞歌筵。秋深葛岭荒明月，夜半西湖怨杜鹃。见说吴山多蔓草，冬青无树起寒烟。
江行
作者：郭辅畿
朝代：明

寺磬帆间落，鱼炊浦上通。夕阳山骨外，长路鸟声中。草意随波绿，花情傍晚红。石泉清可掬，先饮有青虹。
浣溪沙·春闺
作者：郭辅畿
朝代：明

海比相思尚有涯，轻寒蓦地恼情怀。羞看孤影镜慵揩。戏向海棠花下过，惹他珠露湿罗鞋。摘双梅子戴金钗。
清漳山行赠桃花
作者：郭辅畿
朝代：明

蘼芜山路马啼香，园客庐边见靓妆。烟月多情如笑我，胭脂薄命未逢郎。世无净土佳人隐，天有闲春旅客忙。为问杏花何日嫁，烦君先为制衣裳。
燕
作者：郭辅畿
朝代：明

关河梗后草初肥，开遍桃花始见飞。异国有巢终是客，故乡无主亦思归。谁怜烟雨身空瘦，应悔呢喃舌已非。一自朱楼人薄倖，几回春梦断乌衣。
燕）
作者：郭辅畿
朝代：明

巧随花信学春游，宛转东风弄石柔。远到似传前月信，新逢犹话去年愁。衔来花片窥金屋，挟得新胎认旧愁。相对美人多别恨，双双联翮碧云头。
看梅
作者：郭辅畿
朝代：明

雪拥寒根古石欹，春心随目上高枝。素香窈窕疑能语，疏影低徊自不羁。洁性任教珠佩冷，芳情谁许粉蝶知。清娱羞向凡花借，采得琼华伴玉卮。
祀灶诗
作者：郭辅畿
朝代：明

楮镪纷纷祝灶前，闻君今夜去升天。郭生胎骨由来傲，不结人间炙手缘。
秋思
作者：郭辅畿
朝代：明

过尽炎晖月一弯，闲情桐叶不同删。轻愁有翅随风到，别梦无轮逐漏还。秋绪冷摇槐子影，年光新破桂花颜。殷勤为嘱啼云雁，衔我相思到故山。
秋旅
作者：郭辅畿
朝代：明

林峦到处是秋乡，雁影摇摇字几行。万树离情皆化叶，数巡清梦欲迎霜。分来山月供宵烛，携诗岭云作晓粮。无那归心狂似蝶，金风如雨袭征裳。
秋日归迟
作者：郭辅畿
朝代：明

山到秋来瘦，树当风处□。离人归似燕，晓发落如枫。识面岭头石，传心草畔虫。独怜霞色好，时傍故乡红。
秋舟
作者：郭辅畿
朝代：明

独向寒灯驻小舟，夕阳蝉响竞哀秋。却怜月影因谁瘦，都觉山眉学我愁。十载西风思雁信，半生羁路忆貂裘。年来块垒浇难尽，更把螺觞酌碧流。
秋蓬晚望
作者：郭辅畿
朝代：明

秋心游子独，晚照终山分。浅浦悬鱼影，微烟簇雁群。年光如落叶，长梦寄归云。流水清无语，钟声何处村。
腊月祀灶词
作者：郭辅畿
朝代：明

落魄逢君羞自陈，郭生碌碌岂长贫。灵神不受鸡豚赂，忙煞当前媚灶人。家室灵瞻曲突前，烛花璀璨篆炉烟。郭生胎骨由来傲，不结人间炙手缘。伤心不计此何年，老尽英雄问尽天。我欲付愁君载去，恐劳行李未堪肩。云马香车欲上时，寒梅数点酒三卮。东坡长吉文章在，带我新词作解颐。
腊月祀灶词·其一
作者：郭辅畿
朝代：明

落魄逢君羞自陈，郭生碌碌岂长贫。灵神不受鸡豚赂，忙煞当前媚灶人。
腊月祀灶词·其三
作者：郭辅畿
朝代：明

伤心不计此何年，老尽英雄问尽天。我欲付愁君载去，恐劳行李未堪肩。
腊月祀灶词·其二
作者：郭辅畿
朝代：明

家室灵瞻曲突前，烛花璀璨篆炉烟。郭生胎骨由来傲，不结人间炙手缘。
腊月祀灶词·其四
作者：郭辅畿
朝代：明

云马香车欲上时，寒梅数点酒三卮。东坡长吉文章在，带我新词作解颐。
舟次寄人
作者：郭辅畿
朝代：明

江上枫行老却秋，思君冷露落孤舟。文章有鬼才人病，书剑无灵客子愁。多种菊花称上药，好裁香草作轻裘。世情不敢他相问，佳句成时示白鸥。
莺
作者：郭辅畿
朝代：明

饥啄红香细，闲翻碧影斜。衣分公子艳，名傍美人佳。绮语能欺燕，春心独占花。倩君传丽句，啼入绿窗纱。
落花
作者：郭辅畿
朝代：明

曾从花下醉花筹，重入花林忽似秋。沾地已成埋玉冢，离枝应比坠珠楼。招魂无奈莺声冷，传恨惟凭燕舌柔。今古烟华归电影，青梅如豆不知愁。
闺怨一百首次孙西庵原韵·其一
作者：郭辅畿
朝代：明

月里啼鹃花里莺，为悲为喜总同声。踏青心事今年懒，三寸弓鞋绣未成。
闺怨一百首次孙西庵原韵·其一百
作者：郭辅畿
朝代：明
体裁：七言绝句

去日真同逐队鸠，归时还似渡河牛。天公好为偿春债，补尽风光卖尽愁。
闺怨一百首次孙西庵原韵·其七
作者：郭辅畿
朝代：明

厌随女伴戏拈阄，欲问来鸿自上楼。最是无凭书里约，丈夫心事曲如钩。
闺怨一百首次孙西庵原韵·其七十
作者：郭辅畿
朝代：明

花笺书价费钗金，四壁虽空未卖琴。荏苒不知寒又到，落花曲里奏愁心。
闺怨一百首次孙西庵原韵·其七十一
作者：郭辅畿
朝代：明

松心柏誓理须坚，负妾何妨且负天。不合嫁郎才大艳，香名争觅孝廉船。
闺怨一百首次孙西庵原韵·其七十七
作者：郭辅畿
朝代：明

采采柔桑三月天，养成新茧作琴弦。君颜好似轻盈女，恐被蚕娘看少年。
闺怨一百首次孙西庵原韵·其七十三
作者：郭辅畿
朝代：明

晓色青青满浦云，春潭琼草怨夫君。到今兰露供朝饮，读遍离骚客不闻。
闺怨一百首次孙西庵原韵·其七十九
作者：郭辅畿
朝代：明

几拍胡笳吊葬祭，红颜异代总同悲。回头乍见含泥燕，危坐巢中说乱离。
闺怨一百首次孙西庵原韵·其七十二
作者：郭辅畿
朝代：明

将军徵卒费铜符，云火烧天地作炉。此去故人谁解橐，襄中应贮荔枝图。
闺怨一百首次孙西庵原韵·其七十五
作者：郭辅畿
朝代：明

白露催寒乌夜啼，倦游公子未归西。月明多感为云薄，免使偷光照惨栖。
闺怨一百首次孙西庵原韵·其七十八
作者：郭辅畿
朝代：明

豆蔻含春初嫁郎，阿魁夜夜守空房。何堪重作参商隔，欲把星辰一改张。
闺怨一百首次孙西庵原韵·其七十六
作者：郭辅畿
朝代：明

折来兰叶忆三湘，君认高唐作故乡。记得明珠曾佩去，当归何意竟相忘。
闺怨一百首次孙西庵原韵·其七十四
作者：郭辅畿
朝代：明

鸳鸯树上岁华深，散作空庭一夕阴。离恨天高谁补得，且敲娲石制秋砧。
闺怨一百首次孙西庵原韵·其三
作者：郭辅畿
朝代：明

惹恨光阴晦复明，郎边日月岂无情。曾闻宦路新来险，不愿君名草率成。
闺怨一百首次孙西庵原韵·其三十
作者：郭辅畿
朝代：明

开缄知向朔方游，乐府传来句句愁。天宝曲声听不得，休随新调制凉州。
闺怨一百首次孙西庵原韵·其三十一
作者：郭辅畿
朝代：明

弃捐当日果何因，秋草空埋兰蕙春。衣带缓来君念否，古诗十九是谁人。
闺怨一百首次孙西庵原韵·其三十七
作者：郭辅畿
朝代：明

素书修得寄秦嘉，不劝君餐亦自加。微物侑函惟橄榄，回甘滋味在归家。
闺怨一百首次孙西庵原韵·其三十三
作者：郭辅畿
朝代：明

春山香草拥霜蹄，君去长安正向西。别久自怜还自解，天涯只共一丸泥。
闺怨一百首次孙西庵原韵·其三十九
作者：郭辅畿
朝代：明

南方茉莉尽重台，偏向阿奴闷里开。妖庙屡抽签不准，明神无力遣郎来。
闺怨一百首次孙西庵原韵·其三十二
作者：郭辅畿
朝代：明

万树愁声雨底浓，美人蕉比绣衫红。水晶帘下低头立，鹦鹉嫌奴不整容。
闺怨一百首次孙西庵原韵·其三十五
作者：郭辅畿
朝代：明

风吹金井叶珊珊，独掩红窗写越兰。疑是青天删六月，重阳未到已先寒。
闺怨一百首次孙西庵原韵·其三十八
作者：郭辅畿
朝代：明

蓂荚无端换叶新，闺心客况不同春。知君未是封侯骨，费尽黄金莫怨人。
闺怨一百首次孙西庵原韵·其三十六
作者：郭辅畿
朝代：明

池上鸳鸯解合欢，人间一只是孤鸾。书来消渴因谁病，瘦尽腰围总不看。
闺怨一百首次孙西庵原韵·其三十四
作者：郭辅畿
朝代：明

梦怯空闺唤小姑，离离桂影照金凫。月宫亦是藏愁苑，不识嫦娥有句无。
闺怨一百首次孙西庵原韵·其九
作者：郭辅畿
朝代：明

小院沉沉月影长，梅花妾梦共分香。人间蕊榜无才子，何必文章质试场。
闺怨一百首次孙西庵原韵·其九十
作者：郭辅畿
朝代：明

凤笺麟管写新题，吟遍柳枝又竹枝。却怪淑真香句里，断肠全不为分离。
闺怨一百首次孙西庵原韵·其九十一
作者：郭辅畿
朝代：明

清画深深枫叶红，轻纨力薄未成风。人情偏似风情变，每到秋来不肯东。
闺怨一百首次孙西庵原韵·其九十七
作者：郭辅畿
朝代：明

花为流韵玉为神，何日郎君向我亲。骰子拈来低喝采，成双偷占意中人。
闺怨一百首次孙西庵原韵·其九十三
作者：郭辅畿
朝代：明

叶上瀼瀼天酒浓，栏前花醉骂东风。风如吹得郎心转，谢尔封姨蜀锦红。
闺怨一百首次孙西庵原韵·其九十九
作者：郭辅畿
朝代：明

西舍青蚨似雨飞，东家白玉大如围。儒生落魄休相笑，只愿奇书满载归。
闺怨一百首次孙西庵原韵·其九十二
作者：郭辅畿
朝代：明

多感殷勤惠八行，附来兰麝更盈囊。阿侬自是香生体，何用龙涎远寄将。
闺怨一百首次孙西庵原韵·其九十五
作者：郭辅畿
朝代：明

痴山拙路作游媒，引动征轮去不回。安得蚕丛生户倾，禁郎变足凿离开。
闺怨一百首次孙西庵原韵·其九十八
作者：郭辅畿
朝代：明

转绿翻红无定时，曾从贫贱识西施。于今最恨张京兆，不做高官不画眉。
闺怨一百首次孙西庵原韵·其九十六
作者：郭辅畿
朝代：明

佳人奇士出燕山，月冷金台人未还。好向风前寻侠客，莫从弦管醉朱颜。
闺怨一百首次孙西庵原韵·其九十四
作者：郭辅畿
朝代：明

绣户重帷不锁愁，随风来共影相酬。凄凉正恨窗前竹，又听秋声出鼓楼。
闺怨一百首次孙西庵原韵·其二
作者：郭辅畿
朝代：明

送君时节水平堤，见说江南雨正凄。琴未出门弦已缓，枉将离泪向郎啼。
闺怨一百首次孙西庵原韵·其二十
作者：郭辅畿
朝代：明

小燕双双更呢谁，玉箫怨曲按腔吹。牵情万缕金丝柳，织尽东皇不放垂。
闺怨一百首次孙西庵原韵·其二十一
作者：郭辅畿
朝代：明

桂花寂寂豆花愁，雨润银河涨欲流。珍重团圆双扇子，绣帘月冷梦初秋。
闺怨一百首次孙西庵原韵·其二十七
作者：郭辅畿
朝代：明

匀笺摇墨自风流，学向秋窗注四愁。教得良人成荡子，桂林湘水孰相留。
闺怨一百首次孙西庵原韵·其二十三
作者：郭辅畿
朝代：明

只愁城向度岁时，红颜耐得几分离。销魂自是情男子，除却江郎总不知。
闺怨一百首次孙西庵原韵·其二十九
作者：郭辅畿
朝代：明

春恨千重不可删，愿君再世变朱颜。妾为君婿狂游去，亦逐东风未肯还。
闺怨一百首次孙西庵原韵·其二十二
作者：郭辅畿
朝代：明

金钗买得玉兰栽，香影倚斜印紫苔。曾与粉郎花下醉，不须春到也花开。
闺怨一百首次孙西庵原韵·其二十五
作者：郭辅畿
朝代：明

无情孤月照菱花，照见芳心飞似霞。愿嫁来生荀奉倩，焚香礼佛奉莲华。
闺怨一百首次孙西庵原韵·其二十八
作者：郭辅畿
朝代：明

白苧并刀亲剪开，剪开何日得缝来。任郎罗绮重重着，莫管奴衣是布裁。
闺怨一百首次孙西庵原韵·其二十六
作者：郭辅畿
朝代：明

隔邻吴女莫呼侬，欲采莲花却晚风。亭外垂杨应识我，离魂夜夜出帘栊。
闺怨一百首次孙西庵原韵·其二十四
作者：郭辅畿
朝代：明

柔情壮志古相妨，富贵劳君亦太忙。骏骨沙场横似雪，金台休更试丝缰。
闺怨一百首次孙西庵原韵·其五
作者：郭辅畿
朝代：明

难将绣线系年华，才着香罗又换纱。一自合欢人去后，青棠三载已无花。
闺怨一百首次孙西庵原韵·其五十
作者：郭辅畿
朝代：明

杏褪红衣柳贴毡，落花积得可铺天。世间缺事填难尽，愿补神仙簿上缘。
闺怨一百首次孙西庵原韵·其五十一
作者：郭辅畿
朝代：明

木兰香楫趁文禽，笑折红莲价似金。剩得莲房嗟独宿，擘开莲子亦无心。
闺怨一百首次孙西庵原韵·其五十七
作者：郭辅畿
朝代：明

物理将来仔细陈，茶虽嫌旧墨嫌新。凭将茶意迎新爱，留取墨心照旧人。
闺怨一百首次孙西庵原韵·其五十三
作者：郭辅畿
朝代：明

生女叮咛莫嫁儒，秋悲春病总离居。如何彤管诗千首，薄命佳人亦读书。
闺怨一百首次孙西庵原韵·其五十九
作者：郭辅畿
朝代：明

紫罗麝冷小香囊，云鬓眼多亦减光。一朵千金呼不惜，文章偏博探花郎。
闺怨一百首次孙西庵原韵·其五十二
作者：郭辅畿
朝代：明

好花愁雨柳愁烟，正是江南醉里天。莫怪罗裳消素质，夜来风雨四更前。
闺怨一百首次孙西庵原韵·其五十五
作者：郭辅畿
朝代：明

远路柳花多似林，青楼从古费黄金。祇愁钱树同朝槿，不及寒松比妾心。
闺怨一百首次孙西庵原韵·其五十八
作者：郭辅畿
朝代：明

幽窗花气夜来清，新试冰弦指尚生。抱向蕉前弹一曲，就中大半是哀筝。
闺怨一百首次孙西庵原韵·其五十六
作者：郭辅畿
朝代：明

爱似琼花叶似蒲，人心翻复似朝晡。命乖不嫁多情婿，自拔金钗击唾壶。
闺怨一百首次孙西庵原韵·其五十四
作者：郭辅畿
朝代：明

门前江水断肠流，泥自沉沉水自浮。万物春来皆助恨，错呼萱草作忘忧。
闺怨一百首次孙西庵原韵·其八
作者：郭辅畿
朝代：明

学咏回文韵试拈，旧题新字两相添。碧桃树下门长闭，既被蛛丝纤作帘。
闺怨一百首次孙西庵原韵·其八十
作者：郭辅畿
朝代：明

案畔灯花并蒂娇，钦天妙法闰良宵。仙郎自在人心上，眼底何时慰寂寥。
闺怨一百首次孙西庵原韵·其八十一
作者：郭辅畿
朝代：明

楚水秦关万里馀，奁前今日剖双鱼。九州异事盈囊底，犹喜能编风俗书。
闺怨一百首次孙西庵原韵·其八十七
作者：郭辅畿
朝代：明

闲愁拟向醉中灰，玉液能倾酒一杯。身似孤云难入梦，琼花影里独徘徊。
闺怨一百首次孙西庵原韵·其八十三
作者：郭辅畿
朝代：明

晨起题梅倩墨娥，蜜香新纸蘸烟波。书中不作寻常字，单问名山游几多。
闺怨一百首次孙西庵原韵·其八十九
作者：郭辅畿
朝代：明

汤汤锦水古今哀，卖酒炉前变却灰。卓女琴心原未妒，祇缘司马不怜才。
闺怨一百首次孙西庵原韵·其八十二
作者：郭辅畿
朝代：明

虎丘山下客郎当，浪迹摇摇似绿杨。抛却闺中红粉妇，漫题诗句吊真娘。
闺怨一百首次孙西庵原韵·其八十五
作者：郭辅畿
朝代：明

人间何处有安流，滟滪堆前莫放舟。纵不归来行不得，鹧鸪声在北山头。
闺怨一百首次孙西庵原韵·其八十八
作者：郭辅畿
朝代：明

昔爱兰芳助倩妆，曾教银插种天香。祇今倾国谁相识，欲傍红窗树白杨。
闺怨一百首次孙西庵原韵·其八十六
作者：郭辅畿
朝代：明

花离芳树叶离条，瘦尽裙边一捻腰。今夜扬州明月好，儿夫应过玉人桥。
闺怨一百首次孙西庵原韵·其八十四
作者：郭辅畿
朝代：明

茅亭竹径是君家，一入尘寰鬓星华。何必秋怀偏感菊，满园春菜亦黄花。
闺怨一百首次孙西庵原韵·其六
作者：郭辅畿
朝代：明

梦只三更路几千，踏穿芳草到郎边。年年三月啼红泪，自叹前身是杜鹃。
闺怨一百首次孙西庵原韵·其六十
作者：郭辅畿
朝代：明

月情荒尽酒魂癫，欲睡惊啼梦不延。提起远山愁更聚，祇因游子住眉边。
闺怨一百首次孙西庵原韵·其六十一
作者：郭辅畿
朝代：明

秋草湖边稻未齐，蓼花汀上雁难栖。荆榛世路行休早，恐惹寒蛩怨玉蹄。
闺怨一百首次孙西庵原韵·其六十七
作者：郭辅畿
朝代：明

佳期一别似青天，石作郎心有恁坚。岂是相思难得梦，数宵原自不成眠。
闺怨一百首次孙西庵原韵·其六十三
作者：郭辅畿
朝代：明

短行欺郎奔月宫，秋风夜夜桂花红。奴非窃药因何罪，一样孤眠风露中。
闺怨一百首次孙西庵原韵·其六十九
作者：郭辅畿
朝代：明

妾爱香奁拟七言，盈盈花句注春泉。君才能作淩云赋，未许相如到日边。
闺怨一百首次孙西庵原韵·其六十二
作者：郭辅畿
朝代：明

六幅湘裙懒换新，镂金箱子宿红尘。一春都为愁荒却，寂寞翻成劳碌人。
闺怨一百首次孙西庵原韵·其六十五
作者：郭辅畿
朝代：明

烟湿银床寒叶多，迥文欢织又停梭。黄昏户外连天雨，谁认春江旧绿波。
闺怨一百首次孙西庵原韵·其六十八
作者：郭辅畿
朝代：明

绣花无力倚银钩，双鹊欺人又过楼。天作红墙遮路断，拟将飞渡作扁舟。
闺怨一百首次孙西庵原韵·其六十六
作者：郭辅畿
朝代：明

去年相送出城隅，郎秉青骢妾乘车。为爱团圆明镜好，欲将分赠又踟蹰。
闺怨一百首次孙西庵原韵·其六十四
作者：郭辅畿
朝代：明

金炉无气烛无情，险韵拈来尽仄声。不信历中添日刻，短宵依旧未天明。
闺怨一百首次孙西庵原韵·其十
作者：郭辅畿
朝代：明

君处春光妾处秋，离心百尺峻如楼。侬身福命生来薄，注禄单分万斛愁。
闺怨一百首次孙西庵原韵·其十一
作者：郭辅畿
朝代：明

燕子飞飞春暮时，男儿未必果轻离。平心直待归来日，细拣君诗几句悲。
闺怨一百首次孙西庵原韵·其十七
作者：郭辅畿
朝代：明

晚向花阴拜碧空，春愁欲寄倩天通。忽传新聘秦淮女，怪底宵来妾梦凶。
闺怨一百首次孙西庵原韵·其十三
作者：郭辅畿
朝代：明

归期无准卜钱多，自读浑天应世歌。转恐郎心同易卦，单单拆拆变如何。
闺怨一百首次孙西庵原韵·其十九
作者：郭辅畿
朝代：明

雁字频飞不寄人，寒霜微雨度残春。去时曾指红梅约，莫道花前无鬼神。
闺怨一百首次孙西庵原韵·其十二
作者：郭辅畿
朝代：明

记得双眉郎画时，牡丹花下印胭脂。于今人去花空笑，抛却红颜不再施。
闺怨一百首次孙西庵原韵·其十五
作者：郭辅畿
朝代：明

风流诗句动京华，君性由来善狎邪。只恐坠鞭花价贱，状头文字不堪遮。
闺怨一百首次孙西庵原韵·其十八
作者：郭辅畿
朝代：明

数宵风雨碎花心，小巷香泥一尺深。君若归来贫亦好，羞郎妾面岂堪吟。
闺怨一百首次孙西庵原韵·其十六
作者：郭辅畿
朝代：明

月痕寸寸上银钩，心似炉灰热未收。拟负望夫山上土，尽填苦海莫添流。
闺怨一百首次孙西庵原韵·其十四
作者：郭辅畿
朝代：明

衣减馀香裙减红，今宵细雨昨宵风。蔷薇落尽无人问，错认兰闺是蕙宫。
闺怨一百首次孙西庵原韵·其四
作者：郭辅畿
朝代：明

绿绮无劳奏凤凰，青团何用绣鸳鸯。寄君尺素兼双杏，薄倖阿欢自忖量。
闺怨一百首次孙西庵原韵·其四十
作者：郭辅畿
朝代：明

何来风雨忽移天，才过花朝又禁烟。怎似深闺身未嫁，桃开梧落不知年。
闺怨一百首次孙西庵原韵·其四十一
作者：郭辅畿
朝代：明

君如兰竹骨难肥，却羡人间金带围。几见曹刘曾及第，英雄何必耻空归。
闺怨一百首次孙西庵原韵·其四十七
作者：郭辅畿
朝代：明

竹边蟹眼侍儿煎，谷雨新茶又一年。料得游人茶量减，独持酒上卖花船。
闺怨一百首次孙西庵原韵·其四十三
作者：郭辅畿
朝代：明

艳句新词满綵笺，晓风残月六郎天。如何制尽江南曲，不记江南相府莲。
闺怨一百首次孙西庵原韵·其四十九
作者：郭辅畿
朝代：明

七夕将来云是罗，小词闲赋忆秦娥。针神锦字看如土，转悔当初巧太多。
闺怨一百首次孙西庵原韵·其四十二
作者：郭辅畿
朝代：明

遥山暗暗雨将成，妾命天心两不明。待寄芙蓉花已病，隔江归雁做秋声。
闺怨一百首次孙西庵原韵·其四十五
作者：郭辅畿
朝代：明

阶前百卉傍人生，只耗春光不耗情。豆蔻相思应见泪，花虽含笑不闻声。
闺怨一百首次孙西庵原韵·其四十八
作者：郭辅畿
朝代：明

春暮花寒玉树庭，诗心因病暂无灵。忆君疑中金鳌蛊，何用寻常本草经。
闺怨一百首次孙西庵原韵·其四十六
作者：郭辅畿
朝代：明

关河无处不霜鼙，池草虽青路必迷。浪子勿谈游侠事，近来骁将出山西。
闺怨一百首次孙西庵原韵·其四十四
作者：郭辅畿
朝代：明

一朝花睡是归期，欢绪朦胧有枕知。梦欲留郎天不背，觉来浑似别初时。
除夕客中
作者：郭辅畿
朝代：明

客途逢岁尽，壮序叹时新。风雨愁慈母，烟花厌远人。一身同过雁，千古怨红尘。珍重明朝景，扶桑已浴春。
雨中揭阳夜发忆亡友郑之升
作者：郭辅畿
朝代：明

黄昏浥雨出榕城，濈濈潮声烛下听。迹践似泥人不问，影孤如月鹊相惊。尘寰弹指成今古，秋色伤怀隔死生。细忆语言浑似梦，何年杯酒话残更。
马嵬
作者：郭辅畿
朝代：明

渔阳鼙鼓忽三挝，宛转峨眉别翠华。此日荔枝成恨果，当年芍药总愁花。怨深生死心难隔，情至人天路不遐。蜀道至今悲锦袜，谁怜战骨化猿沙。
东林寺门联
作者：郭都贤
朝代：明
体裁：联

洗菜莫教流去叶；见桃犹记旧曾花。
园联
作者：郭都贤
朝代：明
体裁：联

此间无这座桥梁，辜负园林一胜；对岸借他人田亩，凑成丘壑双奇。
祖师殿联
作者：郭都贤
朝代：明
体裁：联

中国有圣人，是祖是师，咄咄西来东土；名山藏帝子，亦仙亦佛，元元北镇南天。
会仙桥
作者：郭金台
朝代：明
体裁：五言律诗

忽接空山响，奔泉注石梁。岩分双壁落，溪会众渠香。宿鸟惊人出，垂萝带壑长。断碑馀绣字，髣髴记沧浪。
元日新晴漫吟
作者：郭金台
朝代：明
体裁：七言绝句

雪里梅花绽蕊匀，初旸又照柳枝新。今朝山色青如黛，只合楼头望蚤春。
双清亭
作者：郭金台
朝代：明
体裁：古风

我来憩东山，注目清江北。和风漾轻舠，游屐忻初陟。危楼涌层冈，怪石互撑翊。欲穷双流胜，旷览各自识。荡荡城郭阴，荒荒墟烟塞。古今几逝波，赖此孤亭直。苔碑竞前哲，半受风雨蚀。儒风自振古，悲仰龙象力。咄嗟三白头，登眺有专识。挥杯泻高怀，似欲生羽翼。春光慰迟暮，古道旷胸臆。
咏新燕
作者：郭金台
朝代：明
体裁：五言律诗

旧侣招何处，潇湘路不迷。停云思傍主，惜羽欲封泥。厦屋栖难定，空梁语暂低。健飞先就暖，蚤晚到应齐。
唧唧行
作者：郭金台
朝代：明
体裁：乐府曲辞

唧唧复唧唧，人定夜阑，山南斗北。侧足窘步，来相促逼。中野露零振羽翼，迁客苦心听不得。唧唧复何语，上诉高高者天，下顾蚩蚩何许。斗酒阑干，惟予与汝，白眼临风告无所。诗成大叫谪仙闻杯来，但唤刘伶举重行行君且止。夕阳昨照西山紫，老龙不惊云徙徙。枯蝉夜啸空山里，我欲闻之君塞耳。晚浩歌，朝强食，抚山川，动颜色。张须秃发两无言，风雨秋郊露胸臆。唧唧复唧唧，我愿与君适乐国。
定交词
作者：郭金台
朝代：明
体裁：乐府曲辞

男儿不自支，落叶随风吹。世多离心人，摧折相追驰。结交欢笑深，久复当知之。男儿中断绝，夜叹声难辍。安能长随人，束躬事磨涅。枯鱼思天风，悲乌仰后辙。托天资困穷，何必苦交结。
宿上封寺
作者：郭金台
朝代：明
体裁：七言律诗

望尽南天不可扪，到来始识上封尊。众山却立如空垒，绝顶平芜一小村。人定莫教钟破寂，峰高直有月侵门。禅关无诤声闻净，帝座平看尺五痕。
寄冯其立
作者：郭金台
朝代：明
体裁：七言律诗

不惜舟车万里身，白头潦倒转风尘。使君两度论宾主，幕府三年历粤秦。岭表开樽应尽醉，岩疆得句几回新。题书满眼秋风飒，岁晚梅边忆故人。
寄和毛子霞郢中楼居
作者：郭金台
朝代：明
体裁：五言律诗

避人存小隐，敢负北山铭。列坐吟虚室，开窗就翠屏。卧游无个事，图岳有真形。眇眇思神女，空瞻解佩声。
山居
作者：郭金台
朝代：明
体裁：四言诗

颓唐土室，补苴则已。幽映山窗，容膝则止。维条伊干，株阴桐蕊。方塘停淤，春鱼瀰瀰。斗酒夜劳，门光星起。主詶旅亚，嗿馌布�。来牧饲牛，摩挲湿耳。鸡犬孳息，山家福履。岂敢席丰，农夫之喜。室家终勤，小人乐只。
山行
作者：郭金台
朝代：明
体裁：五言律诗

栖迟岁欲暮，白日临青峰。云堕几声雁，山传何处钟。失门閒鸟入，拨竹老僧逢。负杖听溪水，春烟已万重。
田父吟
作者：郭金台
朝代：明
体裁：乐府曲辞

秋风荡昊天，叶落飘无时。上辞连蜷柯，下堕青芹泥。忽然飏清飙，舞蝶盈空垂。零落解自慰，撩乱春花飞。问君亦何尔，物理全无欺。叶落安代谢，其根还相随。蓬门旧井灶，或得同蒸炊。自非召伯仁，剪拜先披枝。停车问枫林，照耀仍湘涯。
秋同石琬伯仲琳诸子游坤月精舍
作者：郭金台
朝代：明
体裁：古风

山僧门掩数竿竹，鱼磬无声瓜果熟。我来欲就石头眠，白日羲黄隐茅屋。兴来解却青山回，野鸟衔花入幽谷。
荒城怀旧
作者：郭金台
朝代：明
体裁：古风

壶山隐孤云，同俦日四五。城端隮荟蔚，白日蔽豺虎。招摇出南隅，游目眺江浒。健羡远行舟，水居结乡土。岂无旧里戚，所思竟何主。河鲂冲敞笱，灵籁翔天宇。秋风鸿雁来，作书系湘浦。
送陈逸子
作者：郭金台
朝代：明
体裁：古风

北风湖上来，春雨细如织。残寒守孤帆，万感不自抑。故人莺花稠，岁月忽已息。君行骋万里，莫自填胸臆。长安佳气繁，孔道香风饰。相见停轻车，努力加飧食。愿拭摩尼珠，持照古颜色。
登泰山
作者：郭鎏
朝代：明
体裁：七言律诗

峰峦壁立翠云屯，太极初分此岳存。郁郁古松蟠御帐，层层石磴接天门。山桃野杏花争发，曲涧方泉水正温。秦汉登封遗往迹，归来天色欲黄昏。
丁未人日
作者：郭钰
朝代：明
体裁：七言律诗

误喜新年七日晴，黑光荡日更分明。阴阳元自相消长，夷夏何能息战争。高视山河分王气，不知金石载虚名。曲生废痼交情绝，看遍梅花晚独行。
丁酉元日
作者：郭钰
朝代：明
体裁：七言律诗

城北城南暗战尘，东风吹泪满衣巾。秦雠犹待楚三户，汉将徒封赵四人。此会屠苏浓味薄，谁家桃板旧题新。赛神江上情如海，且祝平安问老亲。
三月初五日偶题
作者：郭钰
朝代：明
体裁：七言绝句

娇鸟笼中晒绿衣，雄鸣高树不思归。去年寒食今年梦，曾向西楼共学飞。
三月十三日夜宿淦西山绝顶
作者：郭钰
朝代：明
体裁：七言律诗

夜登绝顶几千尺，临晓始知归路遥。水满大江舟窅窅，尘飞客路马萧萧。山河势窄如悬网，云汉光低不作桥。十二年间多少恨，春来不共冻痕消。
三月十六日访宋竹坡不遇
作者：郭钰
朝代：明
体裁：七言律诗

门巷春阴绿树遮，重来不省是君家。云封山馆半帘雨，水泛溪流万片花。王戴风流成故事，吴张图画动中华。小童报主须留客，汤沸铜瓶旋煮茶。
上巳日与周公明经萧韶读书处
作者：郭钰
朝代：明
体裁：七言绝句

四海交游老尽非，如君年少又相违。申明亭下烟花暝，惟有泉流送客归。
与客谈邹超因赋
作者：郭钰
朝代：明
体裁：古风

邹超一白丁，凛凛节士操。挥戈回白日，日沉戈亦倒。使其缀朝班，不愧国中老。遂成薛侯名，宇宙忽新造。煌煌天使星，辉光照穷昊。老守众所推，深意完城堡。判笔负所期，丹心向谁告。城中百万家，稽首忠厚报。薛侯今有孙，家声宜自保。邹超不再见，耆旧伤怀抱。臣各为其主，生死尽其道。我生百年后，俯仰忧心捣。侧身望青原，寒烟黯秋草。
与黄子益将军
作者：郭钰
朝代：明
体裁：七言律诗

将军文采旧知名，幕府分曹按甲兵。雪壁画龙晴雾合，羽林飞鸟朔风轻。赵云对敌关张并，马援归朝陇蜀平。凭仗早除狐兔乱，吴山楚水共秋澄。
丙午元旦晴而复雨忆诸弟俱留于外情见乎辞
作者：郭钰
朝代：明
体裁：七言律诗

父老新年卜晓晴，桃花春色照岩扃。洗兵不厌东风雨，恋阙长瞻北极星。棠棣有诗空讽咏，屠苏无酒自清醒。挥毫对客书桃板，白发添多眼独青。
丙辰上巳与新喻龚履芳同郡周公明罗澄源诸孙仲雍登南山绝顶归息于雩坛意驩如也公明赋长句次韵
作者：郭钰
朝代：明
体裁：古风

老怀耻为绕指柔，常恨不得登三邱。春花满眼春日美，江山何往非胜游。啼莺一声碎幽寂，南山面目如初觌。碧桃红杏相送迎，翠柏苍松分主客。目送飞云不可攀，巨石人立当前关。飞径萦回不知远，相逢樵牧俱欢颜。桐江如带才咫尺，彷佛青原云外碧。鸿鹄凌飞天地宽，蛟龙捲水沧溟窄。第一峰尖知几盘，足力虽乏飞吟魂。兰亭陈迹不复见，有酒自可开洼樽。龚公气宇刬崷崒，周郎风韵甚超越。俯仰乾坤散百忧，人烟缥缈神仙窟。题名绝壁惭鲁皋，输君年少笔力高。好诗不作山灵赠，往返笑我成徒劳。纷纷馀子风斯下，只合从今结鸥社。归来高咏舞雩风，一幅画图无买价。惜哉萧郎阻天涯，回首怅望重咨嗟。人生离合各有数，苦吟能使双髻华。我今万事慵不理，空抱长琴寄流水。他年上巳欲登高，故事相传自今始。
丙辰元日
作者：郭钰
朝代：明
体裁：七言律诗

岁日相逢两丙辰，把杯又属丙辰人。形容老丑乡邻怪，居止疏慵鱼鸟亲。竹马小儿如昨日，梅花老屋羡长春。诸孙催写桃符板，病眼孤瞠得句新。
中秋与袁方饮田家
作者：郭钰
朝代：明
体裁：五言律诗

今夕是何夕，桂花香满楼。金貂换美酒，玉笋照清秋。好月偏怜客，殊乡足散愁。主翁从笑骂，长判不封侯。
中秋与郭恒饮从弟宅忽闻猘犬陆梁恒惊去风清月白临别惘然次日移诗从弟和以寄怀
作者：郭钰
朝代：明
体裁：七言律诗

兔罝雉网林中边，鸿飞冥冥谁使然。欲归故山弄明月，如隔弱水招飞仙。苍生何时各安堵，贱子今日嗟倒悬。千金不留鲁连住，铜驼荆棘愁风烟。
为李伯谦题蟠桃三熟图寿白沙叶巡检
作者：郭钰
朝代：明
体裁：古风

瑶池春早群仙集，东方小儿吹玉笛。酒酣携得蟠桃归，种向仙山人未识。学仙之人写作图，风枝露叶青扶疏。三实垂垂世所无，持赠将军欢有馀。长歌愿祝将军寿，千岁蟠桃千岁酒。将军自是山中人，好与蟠桃共长久。丹鹤衔书昨日回，为报蟠桃花又开。南极老人笑相待，稳驾虹桥归去来。
乙卯新元余年六十目病又甚抚今怀昔感慨系之适诸弟侄来贺因赋长句
作者：郭钰
朝代：明
体裁：古风

忆昔军麾满南国，性命一丝悬一息。老天与年补长贫，白发萧萧今六十。嵓前桂树倚半空，台上牡丹高数尺。雨露皇天根后土，前辈风流我何及。灯火读书眼尽昏，杖屦游山足无力。齿牙动摇亦已落，逆旅应催早行客。高阳酒徒谁独存，苏门先生人未识。春雨魂消韦曲花，秋风怨入山阳笛。检束方知礼法疏，笑谈尚倚心情密。瓮头新酒甜如蜜，群从彬彬贺元日。一庭晴色毳袍轻，醉笔重拈百忧失。
乙巳夏五月茶陵永新兵奄至遂走淦西暑雨涉旬米薪俱乏旅途苦甚因赋诗示诸同行
作者：郭钰
朝代：明
体裁：七言律诗

白发遗民真可哀，途穷犹望北兵来。关河割据将成谶，将相经纶岂乏材。足茧荒山走风雨，腹饥深夜吼春雷。主翁清晓催人发，又报烽烟逼楚台。
乙巳年余避地彭老家还再过之倏尔十年而人改物换可感者多矣因赋
作者：郭钰
朝代：明
体裁：七言绝句

旧题尘暗小楼间，花鸟庭空白日閒。鸟自不鸣花自落，客愁何得不相关。
九日和从弟铨
作者：郭钰
朝代：明
体裁：七言律诗

菊缀疏花雨满林，人情争似酒杯深。百年颠倒皆如醉，九日荒凉不废吟。投暗自惭轻白璧，知音还拟铸黄金。一襟愁思鸰原晚，赖尔相从桂树阴。
九月兵至桐江馆人死李攴麟以诗相吊故复和之二首
作者：郭钰
朝代：明

江水滔滔流恨长，交亲十载顿云亡。空村烟雨豺狼满，老圃风霜松菊荒。漉酒陶巾犹在手，招魂楚些恶成章。论交不使逢知己，敝帚千金祗自伤。白发山翁最好文，昨朝杯酒死生分。可怜耆旧多新鬼，未必臣民负圣君。鹤语谩传辽海树，龙文长想砀山云。扶危实藉英雄士，马上相期早策勋。
九月兵至桐江馆人死李攴麟以诗相吊故复和之二首·其一
作者：郭钰
朝代：明
体裁：七言律诗

江水滔滔流恨长，交亲十载顿云亡。空村烟雨豺狼满，老圃风霜松菊荒。漉酒陶巾犹在手，招魂楚些恶成章。论交不使逢知己，敝帚千金祗自伤。
九月兵至桐江馆人死李攴麟以诗相吊故复和之二首·其二
作者：郭钰
朝代：明
体裁：七言律诗

白发山翁最好文，昨朝杯酒死生分。可怜耆旧多新鬼，未必臣民负圣君。鹤语谩传辽海树，龙文长想砀山云。扶危实藉英雄士，马上相期早策勋。
九月朔日发家书
作者：郭钰
朝代：明
体裁：五言律诗

黄菊尽开未，主翁明日回。红飞霜径叶，翠长雨阶苔。病眼隔重雾，狂心著冷灰。但须压新酒，兼有故人来。
二十六日晴过谌塘
作者：郭钰
朝代：明
体裁：七言律诗

布袍稍觉晓寒轻，晴色偏饶双眼明。山径黄泥攒虎迹，寺门苍树挂猿声。重来谁与同心胆，老去惟思避姓名。枯柳桥西曾识面，独回青眼远相迎。
二月二十七日闻故乡寇退
作者：郭钰
朝代：明
体裁：七言律诗

铜驼荆棘换东风，消息南州久不通。芳草得春烟涨绿，野棠无主雨飘红。雕戈元帅登坛暇，宝玦王孙哭路穷。满眼亲朋总悽恻，相逢但索语音同。
二月初晴题淦西居人楼壁
作者：郭钰
朝代：明
体裁：七言律诗

老去才名久退潜，楼前晴景逐人添。云连野树深藏径，风捲溪花乱入帘。远信忽传闽徼外，閒愁尽挂楚山尖。春光流转曾相识，独怪经年雪满髯。
二月十七夜梦为人作墨兰
作者：郭钰
朝代：明
体裁：五言绝句

石阑瞰虚碧，满院兰花开。揽衣起结佩，匡坐待君来。
二月十七日有感
作者：郭钰
朝代：明
体裁：七言绝句

花匝疏篁水绕门，几回扶月醉西园。青灯昨夜挑残雨，空认春衫旧补痕。
二月十三日
作者：郭钰
朝代：明
体裁：七言绝句

花阴转午鹊声喧，忽忆庭闱捧寿尊。乱后附书曾到否，也应赊酒共温存。
二月十八日陇洲夜渡
作者：郭钰
朝代：明
体裁：古风

江波展素月，好风吹衣巾。扁舟动寒碧，恍朗开金鳞。心清挹沆瀣，神游挟仙真。独恨迫兵火，仓皇来问津。岂不欣所遇，终焉衔苦辛。君王甚神武，何时息战尘。归舟如到此，月色应更新。为君换美酒，长歌酹江神。
云屋为龙叔起赋
作者：郭钰
朝代：明
体裁：七言律诗

挂冠归去云为屋，又似鸿濛未判初。竹送清阴随杖屦，窗涵微润入图书。闻鸡疑与仙家近，放雁多令旧客疏。何事划开天宇净，醉攀明月抱清虚。
介坡诗为郭彦文赋
作者：郭钰
朝代：明
体裁：七言律诗

北山东下势陂陀，中有高人住介坡。池浸暖红花弄影，窗涵湿翠竹成科。心如铁石偏能赋，剑倚崆峒祗自歌。清节百年冰雪苦，重逢徐邈问如何。
从军
作者：郭钰
朝代：明
体裁：五言律诗

减袖作戎衣，为儒事却非。心肝同感激，名位却卑微。浼浼黄尘合，悠悠白旆飞。将军先陷阵，夺得紫骝归。
从军别
作者：郭钰
朝代：明
体裁：古风

将军披甲控紫骝，美人挽辔双泪流。六月炎埃人命脆，军期稍缓君须留。彼为兄弟此为仇，朝为公相夕为囚。岁岁年年苦征战，黄金谁足谁封侯。烟尘暗天南北阻，英雄尽合回田亩。当时儿戏应门户，不谓虚名绊官府。马鸣萧萧渡江浦，重唤奚奴再三语。将军临阵尔为御，莫把长鞭鞭马去。
代赠
作者：郭钰
朝代：明
体裁：七言律诗

诏颁大邑县符新，君领除书第一人。圣代祗今更治化，大贤于此展经纶。信臣宽厚恩如父，黄霸严明政有神。气转洪钧生意早，棠梨花发满城春。
代赠峡江王巡检
作者：郭钰
朝代：明
体裁：七言律诗

将军仗节镇巴邱，虎豹深藏山水幽。草露洲长朝试马，柳风波细晚回舟。岳飞曾作千夫长，李广终期万户侯。且访南邻读书客，论诗说剑自风流。
代送安成潘判官
作者：郭钰
朝代：明
体裁：古风

玄云夜开景星现，野田秋枯甘雨遍。潘侯为政今若兹，在于贱子何由羡。安成昔变虎狼都，黠者为鼠痴为鱼。西风落日一回首，惨淡百尺书台孤。万马南来如电扫，风俗只今还再造。遗民一二尽疮痍，潘侯辍哺伤怀抱。朝驯蛇虺归青山，夕抱赤子衽席间。一朝威武收功易，三载抚字推心难。潘侯报政赴京国，不敢含啼卧车辙。再拜君王愿借恂，重来早建黄金节。
余穷阨闾里年甚一年风雨重伤世味尤恶因思去年索酒于志明以与黄花解嘲今年志明亦复避地虽黄花可得见哉感慨成诗又无与寄因题之壁上以记此时情况焉
作者：郭钰
朝代：明
体裁：七言律诗

风吹乌帽晚飕飕，颠倒空尊不自谋。赊酒邻家惭旧债，题诗茅屋载新愁。黑云雨压千山暝，黄菊草深三径秋。今日乡关最萧索，念君何处独凭楼。
候吴植不至
作者：郭钰
朝代：明
体裁：五言绝句

相期林下宿，呼童扫苍苔。苍苔看又合，美人殊不来。
候吴植立不至
作者：郭钰
朝代：明
体裁：六言诗

捲帘春睡初足，上马午阴半斜。人别断烟疏柳，鸟啼残雨落花。
偶兴
作者：郭钰
朝代：明
体裁：七言绝句

高柳著花悬紫烟，归舟离恨满晴川。六年杜牧伤迟暮，况复如今二十年。
元夕
作者：郭钰
朝代：明
体裁：五言律诗

圣主初临御，舟车万里通。上元开夜禁，乐事与民同。灯引飞星动，帘栖香雾濛。谁知今夜月，照我坐书空。
入城
作者：郭钰
朝代：明
体裁：五言律诗

不见平安报，酸风杂鼓鼙。雨寒催日短，云黑压城低。枕席啼痕满，乡关去路迷。将军多异见，谁与慰烝黎。
八月二十四日
作者：郭钰
朝代：明
体裁：五言绝句

鹊声喧晓庭，扫门独延伫。误喜故人来，竹篱堕腐鼠。
八月初三夜对月
作者：郭钰
朝代：明
体裁：七言绝句

蛾眉斜剪银光薄，捣碎玄霜不成药。琼楼夜锁秋沈沈，一枕天风桂花落。
六月二十九日观雨
作者：郭钰
朝代：明
体裁：七言绝句

青山山下是吾庐，六月丘园草尽枯。凭仗西风吹雨去，官田今岁又添租。
六月初十日客馆披凉寄伯刚文学盖伤于处者也
作者：郭钰
朝代：明
体裁：七言律诗

君王无复问南州，贱子何能恋敝裘。菡萏风清长日度，梧桐雨冷晚秋愁。一穷到骨更何有，万事伤心不自由。避地惟应蓬岛去，羽轮人世向谁投。
冰山谣
作者：郭钰
朝代：明
体裁：古风

黑风赑屃海波立，冰山嵯峨耸千尺。楼观晴连蜃气高，金银夜贯虹光赤。上有异物骑于菟，左手鞭熊右麾貙。弯弓射天鬼神泣，凭陵杀气摇荆吴。狡兔爰爰何所得，百计穿窬作三穴。父老相逢不敢言，夜对妻孥泪成血。一朝白日中天开，冰山融液非人推。淋漓后土满泥滓，笑声变作啼声哀。前者已倾后者踣，出门却恨乾坤窄。秦关逆旅商君愁，楚国飞车观起裂。早知冰山不可保，何不委身平地好。从今寄语问津人，风雨西山薇蕨老。
凉夜
作者：郭钰
朝代：明
体裁：七言绝句

竹外凉风留晚坐，惊断蛩声山叶堕。天河何处是双星，新月纤纤碧云破。
分府同知瑶童相公大阅之日天使适至喜而赋诗奉寄刘宾旭参军
作者：郭钰
朝代：明

鼓角缘边永夜哀，使车忽自海南来。中朝旧法三章在，大将新图八阵开。玉帐分明传号令，金台杂遝贮贤才。早看送喜麒麟殿，五色云中进寿杯。金络银鞍翡翠裘，参军马上最风流。相逢把酒青油幕，每忆题诗黄鹤楼。采凤衔图尧殿晓，苍鹰整翮楚山秋。攀龙早及风云会，归换貂蝉尚黑头。韬钤兵卫立参差，军务初閒且赋诗。健笔有神倾后辈，美名如玉重当时。青云鹤引朝天路，白羽鹅翻洗墨池。近见元戎再乘胜，凭君多制凯歌词。侯印军符塞紫衢，儒生白发混泥涂。儿骑竹马谈兵法，地尽桃源入战图。双剑舞閒歌激烈，一灯愁绝照清癯。山中薇蕨秋风老，心折孤村反哺乌。
分府同知瑶童相公大阅之日天使适至喜而赋诗奉寄刘宾旭参军·其一
作者：郭钰
朝代：明
体裁：七言律诗

鼓角缘边永夜哀，使车忽自海南来。中朝旧法三章在，大将新图八阵开。玉帐分明传号令，金台杂遝贮贤才。早看送喜麒麟殿，五色云中进寿杯。
分府同知瑶童相公大阅之日天使适至喜而赋诗奉寄刘宾旭参军·其三
作者：郭钰
朝代：明
体裁：七言律诗

韬钤兵卫立参差，军务初閒且赋诗。健笔有神倾后辈，美名如玉重当时。青云鹤引朝天路，白羽鹅翻洗墨池。近见元戎再乘胜，凭君多制凯歌词。
分府同知瑶童相公大阅之日天使适至喜而赋诗奉寄刘宾旭参军·其二
作者：郭钰
朝代：明
体裁：七言律诗

金络银鞍翡翠裘，参军马上最风流。相逢把酒青油幕，每忆题诗黄鹤楼。采凤衔图尧殿晓，苍鹰整翮楚山秋。攀龙早及风云会，归换貂蝉尚黑头。
分府同知瑶童相公大阅之日天使适至喜而赋诗奉寄刘宾旭参军·其四
作者：郭钰
朝代：明
体裁：七言律诗

侯印军符塞紫衢，儒生白发混泥涂。儿骑竹马谈兵法，地尽桃源入战图。双剑舞閒歌激烈，一灯愁绝照清癯。山中薇蕨秋风老，心折孤村反哺乌。
刘润芳驯雉助祭图
作者：郭钰
朝代：明
体裁：七言律诗

扫叶秋风宰树寒，顿令驯雉识衣冠。孝心冥感飞相近，礼数今存留独看。人散应同翁仲语，地灵长羡子孙安。红翎翠羽开图画，我亦缘君激肺肝。
别罗昶
作者：郭钰
朝代：明
体裁：古风

少小涉忧患，未老容鬓改。任情堕疏慵，事往不可悔。旅食玩炎凉，屡空蠹光彩。出门谁与言，见君独长慨。幽兰閟秋香，空谷若有待。霜露凄以零，明日谁当采。山鸡囚樊笼，羽翮日以铩。见者不怜伤，云山渺何在。今人不我期，古人不我待。琴声发铿锵，剑光吐奇怪。得奉君子欢，绸缪涉三载。去去怜此辞，良晤何由再。
别萧伯章
作者：郭钰
朝代：明
体裁：七言律诗

萧郎三十文采殊，锦霞暖矗青珊瑚。酒来独对公荣饮，诗成笑遣王奎书。黑风捲云惨饥虎，黄叶打头骑蹇驴。明日山中径归去，梅花夜月情何如。
别阮士瞻
作者：郭钰
朝代：明
体裁：七言绝句

豆蔻春梢著小花，玉人憔悴掩琵琶。阮郎病起心情减，半榻松风自煮茶。
刲股歌为戴氏子赋
作者：郭钰
朝代：明
体裁：古风

昔人徇恩自刲股，儒生靳靳不相许。君今刲股母疾瘳，一寸丹心吾所取。母年老大呻吟苦，恨满西山日将暮。斸苓粉参竟无补，此事曾闻耆旧语。挥刀剜肉号苍天，百灵昭昭瞰庭户。血流及屦不自知，何暇更要乡里誉。明朝问膳俱复初，不用诸孙扶健步。匹夫精诚动天地，六月飞霜有其故。雪消脩竹笋穿林，日射锦桃花满树。春风转暖春昼长，满壶美酒斑衣舞。
十一月二十四日彦充弟忌日因叹成诗
作者：郭钰
朝代：明
体裁：五言律诗

瘗骨荒山道，凄凉十六年。老兄今白发，慈母久黄泉。世事不如意，修途无息肩。梦回孤客枕，犹自泪涓涓。
十七日饮萧观远宅候竹坡不至
作者：郭钰
朝代：明
体裁：古风

候君直过横塘曲，白藕作花浸寒玉。秋香捲入桂树枝，主翁新酒今朝熟。待君共泛杯中绿，前辈风流照心目。白发云间不可招，离情写向窗西竹。
十二月初三日大雪与同宗弟文昌饮谌时忽落一齿遂赋
作者：郭钰
朝代：明
体裁：古风

垂老验盛衰，深凭齿与发。发白叹吾衰，齿落衰已极。利害发不任，养生资齿力。无问藜与藿，得以娱朝夕。次第相动摇，世事嗟何及。吾舌虽云存，苦乏仪秦术。修短未遑徵，得酒姑自悦。天公搆巧思，六花舞飞雪。倏盈还忽消，鸿爪无遗迹。古来豪杰士，文字略相识。是非纷与夺，视今如视昔。寄言后来者，人生当自适。
十二月望又自新淦泊桐江时弟铨新殁
作者：郭钰
朝代：明
体裁：七言律诗

远营鼓角送悲酸，十口无归泪不乾。孤雁哀鸣秋浦远，慈乌待哺夕阳残。江南战骨遗民尽，天上除书选将难。敢望伊周明至理，愿闻韩信早登坛。
南省战船至吉安喜见官历
作者：郭钰
朝代：明
体裁：七言律诗

干戈阻绝岁时迁，几向空山卜月圆。仍睹帝尧颁玉历，兼闻杨仆将楼船。旌旗日月临西楚，带砺山河拱北燕。赖有忠良扶社稷，愿闻筹策早安边。
即事
作者：郭钰
朝代：明
体裁：七言律诗

西上官船日报频，倚门收泪问行人。颍川太守终难借，细柳将军始是真。木落高秋悬杀气，律回寒谷见阳春。不辞斗粟输军府，但觅山岩著老身。
去年中秋与郭怡饮舍弟处酒半以事散去今年余饮桐江上乃以群不逞又走渡东岸德之不建民之无援哀哉
作者：郭钰
朝代：明
体裁：七言律诗

玉箫声断彩云收，扶醉仓皇问去舟。魑魅瞰人成往事，姮娥送客变新愁。芦花掩映渔灯暗，桂树荒凉茅屋秋。八月使槎何处在，银河天曙淡悠悠。
双莲曲
作者：郭钰
朝代：明
体裁：古风

鉴湖上，双莲开，綵云不收并香腮。二乔卧读兵书倦，镜光如水临妆台。两心本同意，罗袜凌波回。冰丝透骨成连理，红鲜翠湿鸳鸯猜。锦筵美人荷叶杯，劝酒满饮舞袖回。绿房青子无相催，牡丹凋瘁秋菊摧。奇祥异瑞君须培，明日之日好音来。共飞霞佩归蓬莱，五云宫阙高崔巍。
发家信
作者：郭钰
朝代：明
体裁：七言绝句

寒砚敲冰带泪磨，故园消息近如何？老妻不信愁深浅，归日应怜白发多。
古剑歌为李伯谦赋
作者：郭钰
朝代：明
体裁：古风

先生重剑如自重，藏之深山不轻用。宝匣夜开紫电飞，沧波晓淬龙光动。干将湛卢不易求，英雄今古良悠悠。鸿门舞散玉斗碎，吴宫鼓绝蛾眉愁。铜花玉晕文章露，野人愿致华阴土。佩之自可无邪心，袁公奇术何足数。先生挥毫山馆中，光芒似欲争词锋。白照晴空铺雪练，碧含秋水生芙蓉。邀我一见神悽恻，坐叹毛锥老无策。何当借我小试之，目前且断谗夫舌。
古桂树行
作者：郭钰
朝代：明
体裁：古风

六月尘沙倦长道，却爱君家桂树好。桂树未花意自香，暮云捲雨秋先到。月光满地无洒扫，石磴高低藉幽草。满壶美酒共倾倒，一洗烦襟静怀抱。昔年夏屋高渠渠，秪今结茅自有馀。兄弟白头俱孝友，高堂慈母多欢娱。兵革未息民未苏，吾徒正合山岩居。子弟长大宜读书，浮云富贵何有无。桂树与人共长久，从此栽培更深厚。万叶团阴烟雾间，孤标发秀风霜后。半亩玲珑斜月透，翠光寒色浮衿袖。八月花开我再来，君当剩贮千钟酒。
同刘伯贞题袁氏寓轩
作者：郭钰
朝代：明
体裁：古风

穹窿携白日，百年几旦暮。变灭乘化机，万物孰非寓。鸿濛不可超，金石岂为固。况兹无根蒂，自当随所遇。闻君辟西轩，侨立延佳趣。种竹新作林，移花整当户。蛛丝闪晴辉，青松沐朝露。久客赊酒易，亲旧时相聚。临眺登崇冈，故山渺何许。月明金凤洲，梦魂自来去。少陵浣花溪，管宁辽东路。当其适意时，何必皆吾土。干戈尚未已，丘园安得住。雪泥留鸿迹，华表遗鹤语。茫茫宇宙间，蚁垤终谁据。我亦东西人，长年忍羁旅。相从岂云远，即此驰音素。须留酒一樽，剪烛听春雨。
同周恺子谅赋老人会诗
作者：郭钰
朝代：明
体裁：古风

时危亲戚散，况乃多贱贫。眷兹老人会，为乐难具陈。生子竞荣达，志养俱获伸。朝出共寮寀，夕归为比邻。异姓欢爱洽，不殊骨肉亲。起居迭相送，惋愉尽情真。繄我岂无母，半菽长苦辛。愿言敷治化，枯槁皆同春。
同周恺子谅赋老人会诗
作者：郭钰
朝代：明

时危亲戚散，况乃多贱贫。眷兹老人会，为乐难具陈。生子竞荣达，志养俱获伸。朝出共寮寀，夕归为比邻。异姓欢爱洽，不殊骨肉亲。起居迭相送，惋愉尽情真。繄我岂无母，半菽长苦辛。愿言敷治化，枯槁皆同春。板舆度晴陌，綵服迎春风。今日良宴会，慈颜和乐同。翠翘发垂素，锦筵花缀红。萱草春日好，柏树雪未融。缥缈瑶池母，并集蓬莱宫。自非有令子，世乱徒飘蓬。于焉倘锡类，颇胜平反功。乃知晋潘岳，閒居赋未工。
同周恺子谅赋老人会诗二首·其二
作者：郭钰
朝代：明
体裁：古风

板舆度晴陌，綵服迎春风。今日良宴会，慈颜和乐同。翠翘发垂素，锦筵花缀红。萱草春日好，柏树雪未融。缥缈瑶池母，并集蓬莱宫。自非有令子，世乱徒飘蓬。于焉倘锡类，颇胜平反功。乃知晋潘岳，閒居赋未工。
同周雪江题刘氏贞女诗卷
作者：郭钰
朝代：明
体裁：七言绝句

百年节义仗贤豪，一死翻怜女子高。不敢长歌题卷上，转喉恐犯旧官曹。
同宗弟文炳宴集余以病不能往中和仲简偕行且有登览之乐因事触兴形于咏歌俯仰之间余不能无憾焉聊复次韵
作者：郭钰
朝代：明

出门朝夕望西岭，白云千顷仪形静。萦空飞径愁跻攀，元猿抱子行相引。眼空不觉梯身高，羲和回车近人顶。老树凭风争怒号，危峰拔地相撑挺。绝谷遥闻瀑水声，微云忽堕孤鸢影。吾宗结屋紫翠间，彷佛人烟似仙境。主翁呼酒醉东篱，一曲未终俱酩酊。白发簪花人更嗤，岂为诸生玩光景。兰？已随萧艾化，人情不似江流永。曲弹别调终无闻，艺入剩员空自逞。歃盟惟待桑苧翁，长向空山煮春茗。翻云覆雨胡不然，抚事从今梦初醒。江山千里老骥鸣，风露五更孤月炯。闭门落叶红满阶，赋笔登高再难骋。只将缄默谢友朋，混沌何由效溟涬。
同宗弟文炳宴集余以病不能往中和仲简偕行且有登览之乐因事触兴形于咏歌俯仰之间余不能无憾焉聊复次韵
作者：郭钰
朝代：明
体裁：古风

出门朝夕望西岭，白云千顷仪形静。萦空飞径愁跻攀，元猿抱子行相引。眼空不觉梯身高，羲和回车近人顶。老树凭风争怒号，危峰拔地相撑挺。绝谷遥闻瀑水声，微云忽堕孤鸢影。吾宗结屋紫翠间，彷佛人烟似仙境。主翁呼酒醉东篱，一曲未终俱酩酊。白发簪花人更嗤，岂为诸生玩光景。兰�已随萧艾化，人情不似江流永。曲弹别调终无闻，艺入剩员空自逞。歃盟惟待桑苧翁，长向空山煮春茗。翻云覆雨胡不然，抚事从今梦初醒。江山千里老骥鸣，风露五更孤月炯。闭门落叶红满阶，赋笔登高再难骋。只将缄默谢友朋，混沌何由效溟涬。
同李主敬赋周炼师渔樵耕牧诗四章章十二句
作者：郭钰
朝代：明

子何为渔，碧海之丘。长虹为纶月为钩，六鳌昂首相向愁。眼看海水不扬波，扁舟稳系珊瑚柯。邂逅徐家儿与女，拔剑屠龙共君煮。烟淡淡，雨疏疏。人间弹铗食无鱼，吁嗟归来乎，吾与尔渔。子何为樵，阆苑之东。琼林玉树朝露浓，携斤剪尽荆榛丛。松下童子知何客，长日围棋看不得。笑杀吴刚愁满霜，千古桂枝碍明月。石磊磊，路迢迢。人间饥火烧心焦，吁嗟归来乎，吾与尔樵。子何为耕，瀛洲之曲。玉山分雨秧苗绿，苍龙为耘虎收谷。炊烟晨起蒸为云，银河昼洗尘沙昏。酿成九霞为君寿，何必休粮苦长瘦。树阴阴，草青青。人间作苦秋无成，吁嗟归来乎，吾与尔耕。子何为牧，蓬莱之麓。自驾青牛度函谷，鹤群鹿子还相逐。芝草松间长未齐，紫苔竹下行迹迷。南山群羊化为石，日斜归去空无携。水泠泠，山簇簇。人间岐路往还复，吁嗟归来乎，吾与尔牧。
同李主敬赋周炼师渔樵耕牧诗四章章十二句·其一
作者：郭钰
朝代：明
体裁：古风

子何为渔，碧海之丘。长虹为纶月为钩，六鳌昂首相向愁。眼看海水不扬波，扁舟稳系珊瑚柯。邂逅徐家儿与女，拔剑屠龙共君煮。烟淡淡，雨疏疏。人间弹铗食无鱼，吁嗟归来乎，吾与尔渔。
同李主敬赋周炼师渔樵耕牧诗四章章十二句·其三
作者：郭钰
朝代：明
体裁：古风

子何为耕，瀛洲之曲。玉山分雨秧苗绿，苍龙为耘虎收谷。炊烟晨起蒸为云，银河昼洗尘沙昏。酿成九霞为君寿，何必休粮苦长瘦。树阴阴，草青青。人间作苦秋无成，吁嗟归来乎，吾与尔耕。
同李主敬赋周炼师渔樵耕牧诗四章章十二句·其二
作者：郭钰
朝代：明
体裁：古风

子何为樵，阆苑之东。琼林玉树朝露浓，携斤剪尽荆榛丛。松下童子知何客，长日围棋看不得。笑杀吴刚愁满霜，千古桂枝碍明月。石磊磊，路迢迢。人间饥火烧心焦，吁嗟归来乎，吾与尔樵。
同李主敬赋周炼师渔樵耕牧诗四章章十二句·其四
作者：郭钰
朝代：明
体裁：古风

子何为牧，蓬莱之麓。自驾青牛度函谷，鹤群鹿子还相逐。芝草松间长未齐，紫苔竹下行迹迷。南山群羊化为石，日斜归去空无携。水泠泠，山簇簇。人间岐路往还复，吁嗟归来乎，吾与尔牧。
同李主敬赠李将军修陇西公墓
作者：郭钰
朝代：明
体裁：五言律诗

李侯将家子，重拜陇西坟。宰树回元气，丰碑补旧文。子孙长振耀，翁仲亦欢忻。侧想神灵语，嗟君用意勤。
同李主敬题李南玉瑞竹诗卷
作者：郭钰
朝代：明
体裁：古风

往来曾看瑞竹图，君家盛事传里闾。阿翁抱孙宴宾客，祝词尽誇鸾凤雏。今日重看瑞竹记，旧家文物君能继。羽毛红色彩云端，衔图应作皇王瑞。瑞竹脩脩分两岐，节疏叶密寒参差。湿团晓翠烟花结，光浥空青露点垂。大安园中万竿绿，满林春笋森群玉。能使一竿如此奇，王猷借看情何足。好纵长梢拂紫烟，樽前风月招飞仙。培养深根子孙长，主翁与竹俱千年。
同李立本赠医
作者：郭钰
朝代：明
体裁：古风

丈夫为医真有道，人间百病煎百草。百草于人尚有功，圣谟砭订谁当告。闻君独得声名早，上池分水洗襟抱。满煎凋瘵生意回，君来绝胜阳春到。嗟余病癖老更多，疗之无方愁绝倒。锦袍霄汉梦荒凉，白发丘园日枯槁。平生颇嗜短长吟，弄笔至今无一好。久欲寻医今遇君，安得从君共论讨。参苓芝术俱等閒，顶门之针乃为宝。
同王志元赋戴存节秋圃堂
作者：郭钰
朝代：明
体裁：七言律诗

君家旧屋我曾到，秋圃新堂今始闻。种菊编篱乘细雨，携琴移席候晴云。无钱陶令怀清节，衣锦韩公树大勋。碑记好邀刘处士，细论出处著高文。
同罗伯刚赠栖碧山尊师
作者：郭钰
朝代：明
体裁：古风

子真骑鲸上天去，山中碧桃开几度。昆明灰尽始逢君，到今独守烧丹处。闻君早岁神骨清，手援北斗挂中庭。铜仙夜送玉盘露，孤月烱烱秋冥冥。碧山清高隔风雨，不省人间暗尘雾。酒杯春绿浸瑶花，棋局午阴团柰树。我思子贞不可扳，欲往从君勘大还。仙人不借绿玉杖，只隔流水行路难。行路之难今最苦，山鬼跳梁一足舞。苍精双龙閟神光，待君不来白日暮。何当为启松筠关，一洗尘土开容颜。鹤背天风甚安稳，携我更上蓬莱山。
吴姬别思
作者：郭钰
朝代：明
体裁：五言绝句

霜月五更残，如何去又还。误簪钗凤小，落在枕屏间。
呈罗伯刚文学
作者：郭钰
朝代：明
体裁：古风

羊郎不过西州路，痛哭当年独何故。甥舅深情江水长，今我思之更愁苦。葛山老屋依岩树，杖屦往还经几度。池光凝墨草带垂，正是仙翁读书处。仙翁骑鹤渺何许，零落残云春景暮。不消鬓雪添眼花，到今长者传佳句。麒麟高冢旧松楸，燕子他家好门户。嗟我重来泪如雨，早时鬓发今垂素。再拜中郎问家谱，封胡羯末俱清楚。乃知乔木盘根深，万叶千枝承雨露。澄清淮海藉英雄，亢宗事业宁无补。夜读群书霜月明，秋悬双剑蛟龙舞。振耀家声文且武，绵绵葛藟江之浒。印山祠堂今谁主，仙翁配食神灵聚。岂无他人我同祖，苍崖勒碑照千古。
和丁与善
作者：郭钰
朝代：明
体裁：古风

冻鹘不得栖上林，锻羽卑飞空苦心。是处扫愁一斗酒，长年知己孤桐琴，缘谁推抱遂至今。萍水相逢共为客，灯火长淹风雨夕。怅望乡关归计迟，聿陪杖屦欢情浃。嗟我囊空无一钱，头颅赢得千丝雪。野性专于鱼鸟亲，始知嵇康交欲绝。偶题诗句落人间，肮脏伊优两无遇。旧游旧钓总依然，不恨归云无托处。杯行到君君莫止，酒醒明朝各分袂。霜飞茆屋砚敲冰，月上空山剑如水。写诗持报肠九回，明年当复为君来。相思但见梅花月，如对玉人衔酒杯。
和刘伯贞见寄
作者：郭钰
朝代：明
体裁：七言律诗

斯文同味似同宗，长日思君意万重。客馆雨来秋种菊，故山云去晚看松。流传近日多诗句，邂逅何时共酒钟。如此交游能几辈，白鸥结社愿相从。
和刘参军
作者：郭钰
朝代：明
体裁：七言律诗

欲剸蛟龙试莫干，东南天地洞庭宽。郑虔早被才名误，晁错终期社稷安。年老青灯徒自苦，时危朱绂为谁欢。直词照雪惭高谊，排闷裁诗泪点寒。
和刘氏蓬轩歌
作者：郭钰
朝代：明
体裁：古风

往与丹邱仙人泛舟弱水之西，采药蓬莱之下，笑坐蓬窗中，蓬外春如画。三生不得尘缘谢，老去人间结茅舍。却羡刘郎所作之蓬轩，山水娱人甚潇洒。春风淡沲春云阴，花枝窈窕帘栊深。刘郎酒初醒，独坐蓬轩吟。月浸澄江雁无影，桂树吹香秋夜永。刘郎歌未终，更向蓬轩饮。蓬轩饮后醉复眠，楼船美人散如烟，英雄回首皆成仙。千金买閒不惜费，何日蓬轩容我醉。挂衣薜萝落岩花，荡桨芙蓉弄秋水。夜半天风捲翠涛，种来修竹齐云高。待把长虹系明月，海上重来钓六鳌。
和刘渊见寄
作者：郭钰
朝代：明
体裁：七言律诗

半亩瓜田近故侯，鬓丝霜满不禁秋。愁期尊酒常先到，贫待钩金不易求。天上龙光缠宝剑，人间蜃气结飞楼。哀时况复多离别，双泪惟添楚水流。
和刘渊见寄
作者：郭钰
朝代：明
体裁：七言律诗

南国干戈积九年，四年相别最相怜。病看菱叶疑非我，饥啖松花似得仙。青鸟谩期春后到，白云不扫夜深眠。故人半在无消息，读罢君书倍怆然。
和刘渊见寄
作者：郭钰
朝代：明

南国干戈积九年，四年相别最相怜。病看菱叶疑非我，饥啖松花似得仙。青鸟谩期春后到，白云不扫夜深眠。故人半在无消息，读罢君书倍怆然。几何岁月头今白，况复乱离生事难。千里雁声云外断，一春花事雨中残。长年寄食貂裘敝，独夜悲歌灯火寒。亲旧江湖多阻别，艰难谁与共心肝。
和刘渊见寄二首·其二
作者：郭钰
朝代：明
体裁：七言律诗

几何岁月头今白，况复乱离生事难。千里雁声云外断，一春花事雨中残。长年寄食貂裘敝，独夜悲歌灯火寒。亲旧江湖多阻别，艰难谁与共心肝。
和刘渊象贤晚眺
作者：郭钰
朝代：明
体裁：七言律诗

日落孤城叠鼓鼙，谁家山北复山西。干戈满地愁相续，道路还乡望转迷。风度生香花远近，雨团湿翠竹高低。刘郎欲问桃源路，红叶流波好自题。
和友人别怨
作者：郭钰
朝代：明
体裁：七言律诗

风急长空舞落花，独收残泪暮还家。画阑砌曲围芳草，绿树庭空噪乱鸦。不见韩娥沈汉水，空传蔡琰按胡笳。遥知今夕天涯路，乡梦难成月易斜。
和周公明兼柬李子晦
作者：郭钰
朝代：明
体裁：古风

闻君何从得拱璧，神功雕琢无难色。如此奇材自不多，况复芳年何可及。事业云霄应有时，学问渊源岂无极。论交每恨识君迟，下笔还能愈吾疾。自从患眼亲旧疏，空阶落叶无行迹。相知谁似李先生，精神玉立仙中客。轩昂自是离鸡群，肮脏何惭倚门侧。每从东阡望南陌，十日不见苦愁绝。陇头春色入梅梢，俯仰流光长叹息。王粲登楼不自聊，季子多金又何益。相逢各赋去来篇，官家已见颁新历。
和周子恺中秋感怀见寄
作者：郭钰
朝代：明
体裁：七言律诗

樽前旧事逐飘风，赢得衰年两鬓蓬。病骨五更秋气入，佳期千里月光同。乡关高兴鲈堪鲙，江海脩程燕避鸿。昨夜桂林重对酒，看花双眼雾濛濛。
和周子深
作者：郭钰
朝代：明
体裁：七言律诗

积雨空斋伤客心，晓云初散暮云阴。荼蘼池上香沈水，杜宇烟中愁满林。司马倦游劳远梦，休文多病废新吟。遥知胜地登临好，酒量如今几浅深。
和周子谅见寄二首
作者：郭钰
朝代：明

白露斜飞秋满堂，微寒先结鬓边霜。可怜枯折山园竹，犹自虚心待凤凰。江上晴波动碧虚，柳汀花坞抱村居。男儿不佩黄金印，罢钓归来只读书。
和周子谅见寄二首·其一
作者：郭钰
朝代：明
体裁：七言绝句

白露斜飞秋满堂，微寒先结鬓边霜。可怜枯折山园竹，犹自虚心待凤凰。
和周子谅见寄二首·其二
作者：郭钰
朝代：明
体裁：七言绝句

江上晴波动碧虚，柳汀花坞抱村居。男儿不佩黄金印，罢钓归来只读书。
和周宗瑾寄彭南暝进士韵
作者：郭钰
朝代：明
体裁：七言律诗

射猎归来箭血乾，门前车马簇金鞍。交游有道多三益，伯仲能文见二难。日共飞觞诗卷满，夜归草檄烛花残。愁余江上空相忆，水激寒沙不可抟。
和周恺并忆元达诗（元达名浩余同宗又尝同砚席丙午卒于溧水）
作者：郭钰
朝代：明
体裁：七言律诗

一望吴山一断魂，眼枯双泪出还吞。青云事业终何补，白首交游不忍言。旧馆空怀风雨夕，新阡遥隔水云村。谢池春草山阳笛，未卜他生得共论。
和周霁海吴镇抚诗三首就呈李伯传明府
作者：郭钰
朝代：明

老子悬车归旧隐，诸孙戏采泛晴晖。画图烟树松千尺，门径秋花菊四围。得句欲题青竹满，携琴每候白云归。残年颇觉头如雪，愁满江空羽檄飞。牛斗秋高剑气横，几人马上取功名。扇挥白羽临风迥，甲锁黄金射日明。贾诩自期能料敌，山涛谁谓不知兵。官军蓄锐何时发，久厌城头鼓角声。愁来倚剑立苍茫，谁在筹边策最良。捕贼五更唐李愬，挥戈万众汉云长。烽烟满接城楼近，鬼火寒穿石径荒。多少材官雕羽箭，不知何日殪天狼。
和周霁海吴镇抚诗三首就呈李伯传明府·其一
作者：郭钰
朝代：明
体裁：七言律诗

老子悬车归旧隐，诸孙戏采泛晴晖。画图烟树松千尺，门径秋花菊四围。得句欲题青竹满，携琴每候白云归。残年颇觉头如雪，愁满江空羽檄飞。
和周霁海吴镇抚诗三首就呈李伯传明府·其三
作者：郭钰
朝代：明
体裁：七言律诗

愁来倚剑立苍茫，谁在筹边策最良。捕贼五更唐李愬，挥戈万众汉云长。烽烟满接城楼近，鬼火寒穿石径荒。多少材官雕羽箭，不知何日殪天狼。
和周霁海吴镇抚诗就呈李伯传明府
作者：郭钰
朝代：明
体裁：七言律诗

牛斗秋高剑气横，几人马上取功名。扇挥白羽临风迥，甲锁黄金射日明。贾诩自期能料敌，山涛谁谓不知兵。官军蓄锐何时发，久厌城头鼓角声。
和宋五别后见寄
作者：郭钰
朝代：明
体裁：七言绝句

误将鹦鹉教诗成，每到人来唤姓名。从此西园踪迹少，万丝烟柳锁春晴。
和宋五见寄
作者：郭钰
朝代：明
体裁：七言绝句

苦辞樽酒不同倾，流水浮萍复有情。今日江南望江北，绿阴如雨鹁鸠鸣。
和宋时举见寄
作者：郭钰
朝代：明
体裁：古风

浮云不为雨，出岫期无拘。苍龙偶借势，影迹随风除。悬知市朝上，不似山岩居。送客限门外，嗟彼驰交衢。为农甘没世，何必衣冠儒。君居崆峒上，自与人事暌。清高浥沆瀣，念我缠寰区。托交匪朝夕，无论出处殊。山水有佳趣，且此宁君躯。
和宋竹坡见寄
作者：郭钰
朝代：明
体裁：古风

长途浼浼尘沙黄，车轮四角投何方。归来却笑同舍郎，致身何用多文章。白纻吟魂消夜雨，青灯华发凝秋霜。鸿雁南来同是客，芦花漠漠湖光白。稻粱生计良独微，入门谁肯相娱悦。君家洞口垂紫萝，佩菊纫兰秋兴多。难弟持杯共倾倒，诸孙捧砚供吟哦。溪上群鸥飞欲下，老翁自是忘机者。脱巾醉眠呼不醒，添入画图甚潇洒。赋诗招我来相过，樽中美酒摇红波。便宜相从饮一斗，梅花梢上春如何。
和宋竹坡见寄
作者：郭钰
朝代：明
体裁：七言律诗

闻君近住崆峒下，俗客不来长闭关。得句遍题青竹上，寄书曾到白云间。微风欹枕茶烟散，晴日捲帘花意閒。旧约许寻须候我，月明骑鹤过南山。
和寄从弟铎
作者：郭钰
朝代：明
体裁：七言律诗

畏途阻绝卜支干，夕见乡书意始宽。痴腹于人深有累，惊魂从此暂相安。弟兄相顾三人在，风雨还孤一日欢。春色故园付流水，白鸥应怪旧盟寒。
和寄从弟铨
作者：郭钰
朝代：明
体裁：七言律诗

腐儒忧国泪阑干，江海容身何处宽。惊报每愁诸弟隔，临危但祝老亲安。对床风雨长相忆，负米晨昏不尽欢。最苦二郎独冥漠，晚烟原上鹡鸰寒。
和寄欧阳文周
作者：郭钰
朝代：明
体裁：七言律诗

厚禄才疏不敢干，幽栖暂遣客愁宽。屋前老树留云宿，竹外茅亭向水安。书寄鲤鱼今始到，杯传鹦鹉不同欢。龙泉舞罢独长啸，宇宙谁知范叔寒。
和寄王仲京
作者：郭钰
朝代：明
体裁：七言律诗

暮云飞尽倚阑干，怀抱何时独好宽。天下兵戈愁杜甫，云间鸡犬忆刘安。每传佳句看君好，想对芳尊共客欢。香染越罗春袖薄，楝花风起不知寒。
和寄龙长史
作者：郭钰
朝代：明
体裁：七言律诗

扇外风尘素不干，湖光遥送酒船宽。锦笺传草春词好，银烛烧花夜枕安。四海交游空老大，百年世事半悲欢。子真谷口深相忆，黄独无苗风雪寒。
和彭允迪见寄
作者：郭钰
朝代：明
体裁：七言律诗

佳句闻君胜旧时，珊瑚出海玉交枝。十年客路迷陈迹，千里云山系所思。囊罄黄金难得酒，窗添青竹倦题诗。近年转向世情薄，晴日沧江理钓丝。
和曹文济寄杨和吉韵
作者：郭钰
朝代：明
体裁：七言律诗

尽倾东海成春雨，邻曲过从阻万山。无限客愁添白发，况兼人事剧黄关。瑶台花落题诗少，金错囊空得酒难。白日逝波真可惜，一庭芳草闭门閒。
和李士周韵
作者：郭钰
朝代：明
体裁：七言律诗

春云乘雨午桥阴，病眼看花负夙心。汉水尽堪添绿酒，燕台何得筑黄金。手攀杨柳曾亲种，路出桃源不易寻。毕竟知音眼前少，尘埃三尺暗桐琴。
和李子晦
作者：郭钰
朝代：明
体裁：古风

大鹏高飞绝南国，万里扶摇六月息。归来老屋玩图书，细看箕畴终用十。飘飘美人贮八斗，凛凛长身逾九尺。技学屠龙未能试，桑田成海嗟何及。游泳词林醉六经，熟路何资鞭辟力。子陵不报故人书，商翁终为太子客。嗟余抱病深山深，惭与比邻少相识。破砚秃笔那复存，惟有当年无孔笛。四海交游晚得君，不意于余情最密。花落花开能几日，终不如孟郊韩愈为云龙，上下东西不相失。
和李茂才牡丹
作者：郭钰
朝代：明
体裁：七言律诗

旧来声价洛阳高，歌舞千金费酒醪。霞拥暖红围采槛，日描晴影绣宫袍。百年富贵花神醉，一曲清平笔力豪。近说开筵追胜事，诗成压倒旧官曹。
和杨和吉二首
作者：郭钰
朝代：明

读书头白苦无多，自判才名易灭磨。耆旧凋零霜后木，世情翻覆雨中荷。数家烟火惟闻哭，三月莺花谁复歌。薜荔绕垣茅屋小，缘君开径日相过。海棠雨外半含啼，病起吟情懒更题。匹马看花空老大，还山采药自幽栖。欲寻仙馆窥丹鼎，曾借渔舟度碧溪。门巷总非初到日，渚蒲汀柳望都迷。
和杨和吉二首·其一
作者：郭钰
朝代：明
体裁：七言律诗

读书头白苦无多，自判才名易灭磨。耆旧凋零霜后木，世情翻覆雨中荷。数家烟火惟闻哭，三月莺花谁复歌。薜荔绕垣茅屋小，缘君开径日相过。
和杨和吉二首·其二
作者：郭钰
朝代：明
体裁：七言律诗

海棠雨外半含啼，病起吟情懒更题。匹马看花空老大，还山采药自幽栖。欲寻仙馆窥丹鼎，曾借渔舟度碧溪。门巷总非初到日，渚蒲汀柳望都迷。
和杨彦正茂才
作者：郭钰
朝代：明
体裁：七言律诗

故山叠叠是愁端，真宰何由刬翠峦。客馆雨声灯火共，皇都春色画图看。花飘金谷彩云散，木落洞庭归雁寒。见说携家近仙馆，红尘咫尺不相干。
和杨绳彦正茂才
作者：郭钰
朝代：明
体裁：七言律诗

仗剑三年去里闾，桃源仙客独安居。雨鸣脩竹凉欹枕，花落小窗晴曝书。谁与捲帘通燕子，自须入海掣鲸鱼。村园明日君能到，一径苍苔待剪除。
和杨茂才閒居
作者：郭钰
朝代：明
体裁：七言律诗

板桥通径薜萝深，浓翠浮衣竹十寻。啼鸟渐驯时近客，归云不动似知心。剪苔盘石移棋局，添火香篝续水沈。赋笔惟应潘岳好，恨无樽酒与同斟。
和欧伯庸
作者：郭钰
朝代：明
体裁：古风

飞光忽忽催人老，白发不期来独早。气钟寒柏兀孤高，目眩春花自颠倒。平生筹策无一奇，著身山岩乃所宜。往事尽付东流水，惟有知心劳梦思。酒酣拔剑为君起，爱君近来诗句美。思君不见独长哦，一唱三叹情未已。结交何必黄金多，长松千尺悬丝萝。王门伶人不肯作，其若高山流水何。昨日花开今日落，东风虽好亦云恶。百年会面能几时，乘兴须来不须约。
和欧阳奎自洪都见寄
作者：郭钰
朝代：明
体裁：七言律诗

愁来不敢纵高歌，对酒其如白发何。十载干戈豪气少，一编史传是非多。未能传箭收青海，且复还山卧紫萝。气转洪钧妖祲息，终看王化被江沱。
和王仪赠别
作者：郭钰
朝代：明
体裁：七言绝句

一曲秦筝春酒浓，暖云轻扑翠鬟松。玉骢千里关门晓，鶗鴂数声烟树重。
和王志元雨晴
作者：郭钰
朝代：明
体裁：五言律诗

客枕愁春雨，渔歌答晚晴。残云栖树湿，新水与桥平。稚子买鱼至，主人窥笋生。酒来即倾倒，何问阻归程。
和王镐仲京自闽见寄兼简欧阳文周
作者：郭钰
朝代：明
体裁：古风

我惜晚闻道，灵台杂主客。冥行不知津，临危始求楫。年迈悟前非，端居寡娱悦。圣贤迪遐轨，中道岂容歇。驽蹇不受鞭，出门有难色。平生欧阳子，肝胆无楚越。夙昔谐素心，穷达勖贞节。结交得斯人，焉用复多阅。王郎晚相逢，更觉才情别。泳游文海中，深浅力窥测。欲振蓬莱音，不同筝笛咽。老气苍旻高，雅怀秋水洁。蒹葭摧折馀，幸托瑶林侧。柰何风尘起，干戈积岁月。牛衣卧空谷，长夜独愁绝。自君入南中，扳附不可得。昨蒙求友篇，情谊何沦浃。恨无凌风翼，就君共劘切。郁郁长相思，秋月几圆缺。持报愧琅玕，永言铭厚德。
和答彭中和
作者：郭钰
朝代：明
体裁：七言律诗

长向春山数别期，春花次第报君知。舟回剡曲缘何事，剑合延平在几时。庭院煖风花气入，池塘微雨鸟声低。瓮头酒熟邀谁共，惆怅归云独拄颐。
和答铨弟
作者：郭钰
朝代：明
体裁：古风

别来两见春日满，愁思谁云春夜短。十八滩头鸣棹歌，吴姬劝酒银瓶煖。中江开帆先到家，意浓不计归程赊。但云老兄久埋没，诗句何得随飞槎。诸公传诵无新旧，相怜似是平生友。事业青云如鼠肝，文章白发羞牛后。长年冻饿茫无涯，不敢仰天生怨嗟。先生归去且种菊，词客愁来空饐瓜。
和罗习之见寄因柬刘渊二首·其二
作者：郭钰
朝代：明
体裁：七言律诗

中年离别倍依依，何事欢娱与愿违。日落群鸦烟外急，山空独鹤月中归。干戈满地荒瓜圃，蓑笠残年拥钓矶。问讯刘郎风雪冷，谁将金缕织成衣。
和罗习之见寄因简刘渊
作者：郭钰
朝代：明
体裁：七言律诗

昨日寻君恨不逢，离愁散入暮烟中。古陂净泻秋千顷，归路斜分月半弓。年少向人偏肮脏，时危临事始疏通。论心长欲书灯共，无奈君西我复东。
和罗习之见寄因简刘渊
作者：郭钰
朝代：明

昨日寻君恨不逢，离愁散入暮烟中。古陂净泻秋千顷，归路斜分月半弓。年少向人偏肮脏，时危临事始疏通。论心长欲书灯共，无奈君西我复东。中年离别倍依依，何事欢娱与愿违。日落群鸦烟外急，山空独鹤月中归。干戈满地荒瓜圃，蓑笠残年拥钓矶。问讯刘郎风雪冷，谁将金缕织成衣。
和罗养蒙见寄三首
作者：郭钰
朝代：明

君归旧隐得安居，昼猎南山夜读书。鸡唱窗间舞长剑，马嘶花外驾轻车。每逢二仲回青眼，已辨千仙醉白鱼。风致飘翛惊坐客，相思不见独踟躇。词林文物早知名，对客挥毫思不群。梁震每称前进士，灞陵谁识旧将军。清谈竹下霏晴雪，匡坐松阴管白云。见说主翁欢意洽，酒酣长共夜论文。文章早岁愧卢前，心死如灰不复然。鱼目混真非易识，骊珠出海事虚传。飞鸣何敢分鸮凤，枕漱惟应近石泉。几度打头风雨恶，碧桃红杏自年年。
和罗养蒙见寄三首·其一
作者：郭钰
朝代：明
体裁：七言律诗

君归旧隐得安居，昼猎南山夜读书。鸡唱窗间舞长剑，马嘶花外驾轻车。每逢二仲回青眼，已辨千仙醉白鱼。风致飘翛惊坐客，相思不见独踟躇。
和罗养蒙见寄三首·其三
作者：郭钰
朝代：明
体裁：七言律诗

文章早岁愧卢前，心死如灰不复然。鱼目混真非易识，骊珠出海事虚传。飞鸣何敢分鸮凤，枕漱惟应近石泉。几度打头风雨恶，碧桃红杏自年年。
和罗养蒙见寄三首·其二
作者：郭钰
朝代：明
体裁：七言律诗

词林文物早知名，对客挥毫思不群。梁震每称前进士，灞陵谁识旧将军。清谈竹下霏晴雪，匡坐松阴管白云。见说主翁欢意洽，酒酣长共夜论文。
和罗明信见寄
作者：郭钰
朝代：明
体裁：古风

忆昔罗浮遇仙伯，河润九里分馀泽。翻云覆雨几晨昏，到今犹作飘蓬客。平生论交无浅深，抱琴但欲求知音。脩竹晚风留独坐，落花春昼愁孤吟。遥望君家片云隔，短竹化龙不堪策。醉语狂谈礼法疏，知君于我终无责。天寒雨冷我欲归，君诗满纸龙蛇飞。去燕来鸿增感慨，兔丝松树长相依。
和罗贞仁达见寄
作者：郭钰
朝代：明
体裁：古风

纷纷世事何为者，杀气腾空龙战野。万国疮痍未得瘳，十年奔走终无暇。痛哭呼天昼杳冥，泪痕血点布袍腥。愁霜逐日催人老，厉阶在昔知谁生。忆昨先皇振天怒，尽四海外遵王度。官曹裘马连青云，父老讴歌足春雨。我自甘为樗散材，石田山下锄蒿莱。骨相判知无肉食，对客长笑心悠哉。先生未肯老丘壑，云海苍龙奋头角。碧桃红杏皇州春，缘谁竟负看花约。空谷著书追昔贤，文章落手人间传。长风吹云出山去，使我不见心悬悬。出处情知各有志，故旧何人共心事。离别中年自不堪，芳草閒愁满人世。海波几许成桑田，麻姑消息鱼沉渊。小山桂树秋风老，待君归去知何年。
和胡济见寄
作者：郭钰
朝代：明
体裁：七言律诗

雨后溪云冉冉生，夕阳蛛网一丝晴。山环老屋杉松合，水满平田鹅鸭鸣。老去客程凭酒力，愁边春色减诗情。文章伯仲真吾友，莫怪儿童不识名。
和荅坐客
作者：郭钰
朝代：明
体裁：七言律诗

簪花不惜鬓毛斑，独惜花前得意难。风雨白衣怜客久，江山彩笔奉君欢。蛾眉拥雪玉人暖，仙掌擎秋金狄寒。是处西风著颜色，未应长向故园看。
和荅彭中和
作者：郭钰
朝代：明
体裁：七言律诗

羞涩空囊结客难，何人双璧立谈间。每瞻云鹤知君到，却羡沙鸥似我閒。携酒溪山思共往，捲帘风雨又空还。才名能下陈蕃榻，宁许他人得再攀。
和萧伯章春夜倚楼
作者：郭钰
朝代：明
体裁：七言绝句

云度松梢月半阴，悬崖倒挂白猿吟。倚楼数遍伤心事，风雨故园春草深。
和萧伯章见寄
作者：郭钰
朝代：明
体裁：五言律诗

王孙文采盛，千里入神交。贫极锦囊在，愁来金盏抛。雨迎龙出峡，云护鹤归巢。欲寄相思意，梅花霜后梢。
和虞学士春兴八首
作者：郭钰
朝代：明

官河春水涌轻涛，来往千艘不用篙。江浦女游遗玉佩，瑶池仙降献金桃。鞦韆拔地烟花暝，阊阖中天日月高。早岁功名看得意，扶摇风力送鸿毛。鸣佩天阶委碧莎，雪消太液涨晴波。玉盘露浥仙人掌，宫锦花添织女梭。王子问安回辇近，儒臣进讲赐金多。明朝引见狒狼使，乐府新传《天马歌》。沙苑烟晴苜蓿肥，朝回天马锦为鞿。词臣会送归青琐，进士传呼换白衣。云气晓依宫树近，春阴昼护苑花飞。君王又进长生药，万里楼船海上归。城上觚棱雾霭迷，角声吹彻鼓声齐。云生水殿龙常现，月满官松鹤并栖。风俗元存中国旧，天文并拱北辰低。倚楼欲问通霄路，谁借青云百尺梯。万里驱车入帝关，十年栖息一枝安。承恩数对麒麟殿，却老何资龙虎丹。金水涨波融雪尽，碧桃分蕊到春阑。江南却忆看红药，纨扇罗衣不识寒。清明烟散柳枝斜，宫树沈沈点白鸦。煖雾扑帘成细雨，朔风吹面射飞沙。江南最忆王孙草，天上催宣宰相麻。十载沧洲孤旧约，鹿车何日共还家？柳林笳鼓晓晴饶，王子春蒐出近郊。云锦宫袍攒万马，铁丝箭镞落双雕。蒲萄压酒开银瓮，野鹿充庖藉白茅。共说从官文采盛，不闻旧尹赋《祈招》。浩荡天风驾海航，忍从儿女问耕桑。珠联鱼目知谁识，剑吐龙光不自藏。司马倦游曾建节，买臣归去密怀章。只今岂是无词赋，材俊中朝少荐扬。
和虞学士春兴八首·其一
作者：郭钰
朝代：明
体裁：七言律诗

官河春水涌轻涛，来往千艘不用篙。江浦女游遗玉佩，瑶池仙降献金桃。鞦韆拔地烟花暝，阊阖中天日月高。早岁功名看得意，扶摇风力送鸿毛。
和虞学士春兴八首·其七
作者：郭钰
朝代：明
体裁：七言律诗

柳林笳鼓晓晴饶，王子春蒐出近郊。云锦宫袍攒万马，铁丝箭镞落双雕。蒲萄压酒开银瓮，野鹿充庖藉白茅。共说从官文采盛，不闻旧尹赋《祈招》。
和虞学士春兴八首·其三
作者：郭钰
朝代：明
体裁：七言律诗

沙苑烟晴苜蓿肥，朝回天马锦为鞿。词臣会送归青琐，进士传呼换白衣。云气晓依宫树近，春阴昼护苑花飞。君王又进长生药，万里楼船海上归。
和虞学士春兴八首·其二
作者：郭钰
朝代：明
体裁：七言律诗

鸣佩天阶委碧莎，雪消太液涨晴波。玉盘露浥仙人掌，宫锦花添织女梭。王子问安回辇近，儒臣进讲赐金多。明朝引见狒狼使，乐府新传《天马歌》。
和虞学士春兴八首·其五
作者：郭钰
朝代：明
体裁：七言律诗

万里驱车入帝关，十年栖息一枝安。承恩数对麒麟殿，却老何资龙虎丹。金水涨波融雪尽，碧桃分蕊到春阑。江南却忆看红药，纨扇罗衣不识寒。
和虞学士春兴八首·其八
作者：郭钰
朝代：明
体裁：七言律诗

浩荡天风驾海航，忍从儿女问耕桑。珠联鱼目知谁识，剑吐龙光不自藏。司马倦游曾建节，买臣归去密怀章。只今岂是无词赋，材俊中朝少荐扬。
和虞学士春兴八首·其六
作者：郭钰
朝代：明
体裁：七言律诗

清明烟散柳枝斜，宫树沈沈点白鸦。煖雾扑帘成细雨，朔风吹面射飞沙。江南最忆王孙草，天上催宣宰相麻。十载沧洲孤旧约，鹿车何日共还家？
和虞学士春兴八首·其四
作者：郭钰
朝代：明
体裁：七言律诗

城上觚棱雾霭迷，角声吹彻鼓声齐。云生水殿龙常现，月满官松鹤并栖。风俗元存中国旧，天文并拱北辰低。倚楼欲问通霄路，谁借青云百尺梯。
和虞学士登宜春台
作者：郭钰
朝代：明
体裁：七言律诗

万家平地拥高台，窗户层层近日开。鹤致琼花迎帝子，龙持贝叶礼如来。云依老树秋如画，峡束飞涛雪作堆。惆怅当年歌舞地，碧桃开落几千回。
和袁寅亮进士见寄
作者：郭钰
朝代：明
体裁：七言律诗

白发禁春愁奈何，当年只合卧烟萝。山中老屋归来早，扇外飞尘感慨多。意薄功名随梦散，交游道谊自心和。两君文采真连璧，枯槁长怀挹楚波。
和袁方茂才秋夜宴集
作者：郭钰
朝代：明
体裁：七言律诗

下马阶除问锦帏，罗衣花白缕金围。月明湖水龙吟细，云度吴山雁到稀。杨柳舞低牙板促，木犀香满羽觞飞。袁郎自是风流客，旧约秦台愿不违。
和郭恒
作者：郭钰
朝代：明
体裁：古风

罢钓澹忘归，看花北山谷。不知春事深，黄犊无人牧。对酒斫白鱼，题诗满青竹。邻翁记畴昔，笑我剜节目。苟免征战危，敢避泥涂辱。明日有馀樽，候君到溪曲。
和郭顺则登五峰仙坛
作者：郭钰
朝代：明
体裁：七言律诗

苍山遥拱郁蓝天，鸡犬云间尽得仙。雨散天瓢弥八极，碑磨嵓石照千年。渔舟隔浦摇春浪，茅屋倚山炊午烟。见说邻僧知敬客，长廊昼静共参禅。
和郭顺则见寄
作者：郭钰
朝代：明
体裁：五言律诗

振衣楚山晓，扇外暗飞尘。苏武终还汉，扬雄独美新。栖乌头欲白，来雁信非真。怀抱向谁诉，江鸥或可亲。
和酬友人
作者：郭钰
朝代：明
体裁：七言律诗

百年谁肯长拘束，每到花时愁闷过。金石人间春梦短，玉堂天上月明多。归栖旧燕依林木，变化飞鱼借海波。逆旅马周豪气在，怜才深意待常何。
和酬宋竹坡韵
作者：郭钰
朝代：明
体裁：七言律诗

寄诗问我山中事，性懒家贫一事无。春瓮酒香梅未落，午窗梦起鸟相呼。旧来叔夜交游绝，老去文通笔砚枯。鸥社共盟君未弃，何须驰志向伊吾。